text:
Inyigisho yo ku wa kabiri w’icyumweru cya 1 cya Adiventi B
Amasomo: Iz 11, 1-10; Zab 72 (71), 1-2, 7-8,12-13,17; Lk 10, 21-24
Igitabo cy’umuhanuzi Izayi kizakomeza kudutegurira kwakira ivuka ry’Umwana w’Imana mu bantu. Imana igarukiye muntu wari warigize umucakara w’icyaha n’urupfu. Yiyemeje ku buryo budasubirwaho gufata kamere muntu, gutura mu bantu, kubaho nkabo nta na kimwe ibitandukanyijeho keretse icyaha. Imana yiyemeje kuzahura muntu muri buriya bucakara yikururiye. Izamukiza itari kure ye, ahubwo ituye muri we, mu buzima bwe no mu gisekuru cye.
Ni byo twumvise mu isomo ryo mu gitabo cy’umuhanuzi Izayi. Uzaza mu izina rya Nyagasani azigira umuntu. N’ikimenyimenyi azabarizwa mu gisekuru ya Yese. Uyu Yese ni Se wa Dawudi kandi rero Dawudi ni Sekuruza w’abami bose ba Yuda, cyane cyane n’uwa Yezu, Umukiza w’abantu bose. Twibuke ko Yozefu, umugabo wa Mariya (Mariya ari we wabyaye Yezu) ari uwo mu muryango wa Dawudi. Dawudi ni Sekuruza wa Yozefu.
Kuba Imana yarinjiye mu gisekuru kizwi cyabayeho mu gihe runaka, cy’abantu runaka, bigamije kutwereka ko Yezu ari we Mukiza w’ukuri. Yezu si ikimanuka, ni Umuntu rwose. Yabayeho afatika, avuka nka twe, abaho nkatwe, arangiza ubuzima bwe (gupfa) nk’uko uwavutse wese azapfa.
Nyamara Yezu si umuntu gusa, ni umuntu ushyitse, wuzuye, utunganye akaba n’Imana rwose. Duterwe ishema no kunywana na we, kumusingiza no kumuhamya kuri ari We wenyine wihariye kuba Imana rwose n’Umuntu rwose. Yego azashibuka mu muryango wa Yese ari we Se wa Dawudi ariko kandi azasumba kure abami bose babayeho. We azaba asendereye iteka ryose Umwuka (Roho Mutagatifu) w’Uhoraho, Imana Se. Yisesuyeho ubuhanga n’ubushishozi, ubujyanama n’ubudacogora, ubumenyi no gutunganira Imana Se. Azegurirwa imanza zose z’abantu n’isi kandi akurikize ubutabera. Ijambo rye rizakura abagome ku izima kuko azaza ari Jambo rizima w’Imana. Izuka rye mu bapfuye rizacagagura ingoyi zose z’urupfu rwari rwarokamye muntu! Imana-Muntu nk’iyi kutayemera no kutayikurikira ni ukwikatira urupfu rwa burundu!
Abantu nibaramuka bakiriye amahoro n’ubutabera bazazanirwa na Yezu, umwuzukuru wa Dawudi, nta kitwa ikibi kizongera kubaho. Ibiremwa byose bizasabana mu mahoro, mbese nk’uko byari bimeze isi ikiremwa, icyaha kitarabaho (reba Intg 2). Ibi si umugani kuko n’ubwo wagira ngo ikibi n’ubugome bigenda byigarurira imitima y’abatari bake muri ibi bihe turimo, si ko bizahora. Turacyari mu gihe cyo kwingingwa no guhendahendwa n’Imana ngo tuyigarukire muri Yezu Kristu, Umwana wayo. Mu gutegereza ko twicuza, twihana tukayigarukira, Imana yihanganira ko ikibi kibana n’icyiza, ikirura n’umwana w’intama, urumamfu n’ingano, ababi n’abeza. Umukristu w’ukuri ni “nturanyenabo, (ababi) mbana nabo ariko sinifuza kubaho nkabo”. Nyamara ariko bitinde cyangwa bitebuke, ku ndunduro y’ibihe, icyitwa icyaha cyose, ububabare ndetse n’urupfu bizatsindwa burundu. Abakiriye Yezu Umwana w’Imana, bakamukurikiza bazabana n’Imana iteka ryose (reba 1 Kor 15,24-28; Hish 21,4).
Hahirwa abo Umwana w’umuntu, Yezu Kristu azaza agasanga bari maso, bashishikariye gusenga kandi barangwa n’urukundo, ineza n’impuhwe. Nyagasani, ineza yawe iraduhoreho nk’uko amizero yacu agushingiyeho.
Padiri Théophile NIYONSENGA/Espagne


c: text/html

text:
Igikorwa cya Bralirwa gikubiye mu masezerano yagiranye n’Ikigo cy’Igihugu gishinzwe guteza imbere ingufu (EDCL) n’Akarere ka Kayonza, kuri uyu wa 11 Ukwakira 2017.
Ayo masezerano akubiyemo uruhare rwa buri ruhande mu gutanga amashanyarazi, birimo gukurikirana ibikorwa byo kuyashyira mu nzu bizakorwa na EDCL, kwishyura amafaranga azakoreshwa, kwiga umushinga, gusinya amasezerano na Rwiyemezamirimo, gukurikirana uko bikorwa no kuyashyikiriza abaturage bizakorwa na Bralirwa.
Umuyobozi Mukuru wa Bralirwa, Victor Madiela, yavuze ko ayo mashanyarazi akomoka mu mirasire y’izuba afite agaciro ka miliyoni 15 z’amafaranga y’u Rwanda, bayatanze muri gahunda y’uruganda yo kuzamura imibereho y’abatuririye ako gace.
Victor yasobanuye ko gukura mu kizima abaturage bo muri uyu murenge, ari igikorwa cyiyongera ku kubaha akazi n’imbangukiragutabara ibafasha kugeza abarwayi kwa muganga.
Yagize ati “Mbere na mbere, twishimira ko tubasha guha akazi abaturage batuririye uwo murima. Uramutse ugeze neza aho uri impande ya Pariki y’Akagera, wakwibonera uburyo abahatuye bafite amahirwe yo kuhabona akazi. Impande zawo, nta mashanyarazi ahari, yego tubaha akazi ariko nanone twatekereje uko twabagezaho umuriro. Kuri njye, mbona bizabagiraho ingaruka nyinshi kandi nziza. Si amashanyarazi yonyine tubaha, mu minsi ishize twanabahaye imbangukiragutabara bifashisha cyane iyo hari uwarwaye cyangwa abagore bagiye kubyara.”
Muri rusange, abaturage b’Akarere ka Kayonza bafite umuriro w’amashanyari ni 33%, by’umwihariko mu Murenge wa Ndego, abawufite ni 10% gusa, ibintu Umunyamabanga Nshingwabikorwa wako, Kiwanuka Musonera Ronald, avuga ko bizabafasha kuzamura iyo mibare.
Yagize ati “Umurenge wa Ndego, ni umwe muri 12 y’akarere wari ukiri inyuma mu gucanirwa. Kuba abaturage babonye iyi nkunga ni ibintu bidushimishije cyane kuko nabo biratuma binjira mu iterambere ryo gukoresha amashanyarazi kandi muzi ko iyo umuturage abonye amashanyarazi aba abonye iterambere.”
Umuyobozi w’agategenyo wa EDCL, Yves Nshuti, yavuze ko kuba Bralirwa iteye intambwe nk’iyo bitanga icyizere ko gahunda ya leta yo gucanira abanyarwanda bose izagerwaho vuba.
Ati “Turashima intambwe Bralirwa yateye nk’uwikorera mu mirimo itandukanye,kuba yatanze inkunga yayo mu bijyanye n’amashanyarazi ku baturage. Bigaragaza ubufatanye bafite kugira ngo intego z’igihugu z’uko buri munyarwanda agezwaho amashanyarazi mu 2024 zizagerwaho.”
Iki gikorwa cyo gushyikiriza amashanyarazi abaturage bo muri uyu Murenge batoranyijwe hakurikijwe ibyiciro by’ubudehe, kizatangira ku wa Mbere utaha aho Mobisol ariyo izakibafashamo.

robotstxt: allowed

filter: keep


text:
Umuyobozi wa Polisi muri Bugesera yasabye abanyonzi gushishoza kugira ngo birinde gutwara abanyabyaha.
Umuyobozi wa Polisi mu karere ka Bugesera w’agateganyo, Chief Inspector of Police (CIP) Alexis Ntaburana yakanguriye abatwara abagenzi ku magare bakorera mu murenge wa Nyamata kurangwa n’ubushishozi kugira ngo birinde gutwara abagiye gukora ibyaha cyangwa abafite ibintu bitemewe n’amategeko nk’ibiyobyabwenge.
CIP Ntaburana yabwiye abo Banyonzi bibumbiye mu Ishyirahamwe bise Cooperative de Transport à Velo de Nyamata (COTAVENYA) ko bamwe mu batunda ibiyobyabwenge na magendu batwarwa na bamwe mu bakora iyo mirimo yo gutwara abagenzi ku magare; kandi yongeraho ko bamwe babatwara bazi neza ko bafite ibintu bibuzanyijwe; abandi bakabatwara batabizi biturutse ku kutagira ubushishozi.
Yababwiye ati,"Mu bakiriya banyu hashobora kubamo abanyabyaha. Ntitubabwira ngo mujye musaka umutwaro w’umugenzi; ariko mukwiriye kugira amakenga n’ubushishozi kugira ngo mwirinde kuba ibikoresho by’abanyabyaha. Igihe cyose mugize uwo mukekaho ibikorwa binyuranyije n’amategeko mugomba kubimenyesha Polisi mu maguru mashya kugira ngo afatwe; cyangwa mukabimenyesha izindi nzego zibishinzwe zibari hafi."
Yagize kandi ati,"Iyo hagize ikintu gihungabanya umutekano; bigira ingaruka ku ituze n’amahoro bya rubanda. Ni yo mpamvu buri wese akwiriye kwiha umukoro wo gufatanya n’abandi gukumira no kurwanya icyahungabanya umutekano w’igihugu n’abagituye."
CIP Ntaburana yabasabye kwirinda ibyaha; byaba ibifitanye isano n’imirimo bakora, ndetse n’ibindi muri rusange; aha akaba yarababwiye ko icyo basabwa ari ugutangira amakuru ku gihe yerekeye ikintu cyose kinyuranyije n’amategeko kugira ngo inzego zibishinzwe zigikumire cyangwa zifate abagikoze.
Mu ijambo rye, Umuyobozi wa COTRAVENYA, Nizeyimana Janvier yabwiye bagenzi be ati," Iyi mirimo idutunze ikanadutungira imiryango tuyikora nta nkomyi kubera ko igihugu cyacu gifite umutekano usesuye. Ntitugomba gutwarwa umutima no gushaka amafaranga ngo twibagirwe cyangwa twirengagize ko ibyo dukora byose tubikesha kuba igihugu gifite umutekano. Tugomba rero kugira uruhare mu gukumira no kurwanya icyo ari cyo cyose cyawuhungabanya. Ntihakagire uwigira ntibindeba; ahubwo twese dusenyere umugozi umwe mu kurwanya ikibi aho kiva kikagera."


text:
Bamwe mu barimu bo mu mashuri abanza n’ay’uburezi bw’ibanze bw’imyaka icyenda, bavuga ko inzego zishinzwe uburezi zibasuzuguza abanyeshuri ngo kuko ntawe bemerewe kunyuzaho akanyafu.
Umwe mu barimu mu ishuri ribanza rya Gitega mu Karere Nyarugenge yabwiye IGIHE ati “Umwana aza mu ishuri agakora amakosa ukamureba ukamwihorere kubera ko wibeshye ukamuhana umunyuzaho akanyafu wakwirukanwa.’’
Undi mwarimu wigisha mu Karere ka Bugesera mu Murenge wa Nyamata we yagize ati “Abanyeshuri nsigaye mbona barusha agaciro abarimu, wibeshye ukamunyuzaho akanyafu yakoze amakosa wahura n’ibibazo.”
N’ubwo aba barimu bavuga ibi ariko, mu bice bitandukanye by’Igihugu haracyumvikana abarimu bahanisha abanyeshuri ibihano bibabaza umubiri, rimwe na rimwe bikabaviramo no kujyanwa mu bitaro.
Muri Gicurasi uyu mwaka, abarimu babiri bo mu Kigo cya TTC Bicumbi batawe muri yombi bakekwaho gukubita abanyeshuri 21 bari bagiye kureba umupira bagateza urusaku bishimira intsinzi ya Real Madrid.
Umuyobozi w’Ikigo cy’Igihugu gishinzwe guteza imbere uburezi (REB) Dr Ndayambaje Irenée, yabwiye IGIHE ko abarimu bakwiye gushyira imbere uburezi n’uburere.
Ati “Kera mu myumvire ya bamwe mu bagabo gukubita umugore byafatwaga nk’ibintu bisanzwe, abagore nabo bakabyakira batyo. Kuri ubu gukubita ni icyaha gihanwa n’amategeko. Niba umugore atagikubitwa kuki mwarimu yakubita umunyeshuri? […] Abarimu bagomba gushyira imbere uburezi n’uburere buhamye.’’
Yarakomeje ati “Ibihano mu mashuri biratangwa, ariko hari ibihano bitagitangwa kubera ko bitemewe mu mashuri. Ibyo kujya hariya ugakubita abana, ibyo ntabwo bigikorwa mu mashuri.’’
Yakomeje avuga ko kuri ubu ibihano abanyeshuri bahabwa bidashyirwaho na Minisiteri y’Uburezi n’ibigo biyishamikiyeho, ahubwo ngo bo batanga imirongo migari hanyuma buri kigo cy’amashuri binyuze mu nama rusange, muri komite y’ababyeyi no mu buyobozi bwite bw’ishuri bagatanga ibihano bijyanye n’ikosa umunyeshuri yakoze.
Dr Ndayambaje yarakomeje ati “Tureba impande zose kuko natwe ntabwo tubereyeho gushyigikira umuco wo kudahana cyangwa gushyigikira abantu bigira indakoreka.”
“Tugamije kurengera inyungu z’uburezi, abarezi n’abanyeshuri, icyo dushyize imbere ni ukwigisha no kurera, hanyuma guhana bikaza nyuma.’’
Mu rwego rwo kurushaho guha abana b’abanyarwanda uburere, Dr Ndayambaje yakomeje avuga ko ngo hashyizweho Itorero ry’abanyeshuri, aho bigishwa indangagaciro na kirazira, abarimu nabo bakaba basabwa gukomeza kubatoza umuco n’ikinyabupfura.


text:
Nyagatare: Barifuza ko serivise z’irangamimerere zagezwa mu tugari
Abatuye mu Murenge wa Mimuli wo mu karere ka Nyagatare, barifuza ko serivise y’irangamimerere yashyirwa ku tugari kuko hari abatabasha kuza ku mirenge.
Ruvugamadandi Dominiko w’imyaka 67 utuye mu Kagari ka Nyagahita avuga ko hari benshi batamenya ibyiza by’iyi gahunda, hakaba n’abatayitabira kubera ko ibari kure kandi bafite rimwe na rimwe intege nkeya.
Ati “ Kuva iwacu kugera hano ni kure kuhagera bidusaba amafaranga menshi. Ariko batwegereje iyi gahunda nk’uko ubuyobozi bwegerejwe abaturage byadufasha rwose, kuko n’abatazi ibyiza byayo babimenyeraho.”
Dr Alvera Mukabaramba umunyamabanga wa Leta muri Minisiteri y’ubutegetsi bw’igihugu ushinzwe imibereho myiza avuga ko imyumvire ku irangamimerere ikiri hasi mu baturage, hagomba kongerwa ubukangurambaga.
Agira ati “ Ni babe bakoresha uburyo busanzwe, kuko aho biri ngombwa umurenge usanzwe umanuka ukajya mu tugari. Igihe cyo gushyira iyi serivise mu tugari bitari byakorwa baba bifashisha ubu buryo kuko burakorwa.”
Kuri uyu wa 31 Nyakanga 2018, nibwo Dr Alvera Mukabaramba yatangije icyumweru cy’irangamimerere ku rwego rw’igihugu, cyatangirijwe mu murenge wa Mimuli akarere ka Nyagatare.
Yavuze ko iki cyumweru cyatekerejwe hashingiwe ku musaruro wabonetse mu mwaka wa 2016, ahakozwe icyumweru cy’irangamimerere hakandikwa abana 621,862.
Handukuwe kandi abitabye Imana 12258, naho mu kwezi kwa gatanu gushize gusa mu ntara y’Iburasirazuba hashyingiranywe imiryango 7000 yabanaga bitemewe n’amategeko.
Dr Alvera Mukabaramba asaba abaturage kubahiriza amategeko ajyanye n’irangamimerere kuko byoroshya igenamigambi.
Agira ati “ Abana iyo batanditswe ntibaba bazwi, abagore n’abagabo batashyingiranywe ntibamenyekana, bigora igenamigambi kuko utamenya ibyumba by’amashuri byubakwa cyangwa amavuriro n’ibindi nkenerwa.”
Yashishikarije abaturage kwitabira iki cyumweru, cyane cyane abagombaga gucibwa amande kubera kurenza iminsi 30 iteganywa n’itegeko kuba umwana yanditswe mu gitabo cy’irangamimerere, kugira ngo bigiremo byinshi bizabafasha kwisubiraho.
Dr. Alvera Mukabaramba yemeza ko mu Ntara y’Iburasirazuba ariho hagaragara cyane abana batandikwa, imiryango ibana bitemewe no kutandukuza abitabye Imana.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Ndabemeye mwa! Ntabwo nari nzi ko hari abana bavanye agahu kunnyo nka mwe! Nari narabuze ahantu najya nisomera ibintu byose, ama web site yose y'ikinya rwanda aba yirindagiza ngo abashumba, ngo abatagira ikinyabupfura, ngo abatukana n'ibindi byinshi bitagira umutwe n'ubwenge. Ibyo uvuga ku ukunyaza rero, ndakubwira ko namaze kubona ko aribyo! Ubu ndimo kurongorana n'umkobwa ukomoka muri Swaziland, abagore baho bagira soniziruta iz'abanyarwanda. Kuvuga igituba mu izina uri hamwe nawe ahita yipfuka mu amaso. Ntashobora kukwemerera kureba imboro n'amaso. Ntushobora kumukoza urutoki ku igituba, kirazira. Igituba gikozwamo imboro gusa. Nyuma yámezi atandatu turongorana, nanjye ntabwo nari narigeze kunyaza umuntu ngo mbone ko anyaye. Ariko kubera uwo ndimo kuvuga iyo ndimo kumurongora yipfukaga mu amaso akansigira igituba akicecekera, nakomeje kujya nkijyaho nkagikiniraho amayida (ubukorikori)n'amatsiko menshi yo kunyaza nagendanaga, bigeza aho nkora bimwe mubyo wavugaga hejuru, kunyaza nkoresheje imboro. Umwana yatangiye aniha gake gake, birangira ashwnyutse avuza induru ntacyo yitayeho, arekura amazi yera nk'amabyi y'ikiyoni arigorora ngira ngo arasaze. Turangije yari afite isoni ambaza ngo WHAT REALLY HAPPENED? Ngo ibiki bimbayeho, avugishwa ngo yanduje amashuka ansaba imbabazi nyinshi ngo yanyanduje, mubwira ko ntakibazo. Ubu turongoranye simunyaze ntirirema, ambwira ko nta bushake mfite! Hari n'igihe ubwe ambwira ngo "Ndumva mfite umushiha mwinshi nyaza gusa". Kunyaza rero ni ihame, umugore wanyajwe ntabicikaho. Ubu uwo muswati andinda abandi ngo ntazabanyaza. Wangu mugire umunsi mwiza kandi mukomereze aho. Iyi blog ntizahagarare!


text:
Gusenga guhindura amateka.WILLIAM BOOTH
Mu mpera z’ikinyejana cya 19, William Booth watangije itorero Armée du Salut (bisobanura ‘Ingabo y’Agakiza’) yanditse agira ati : "Akaga gakomeye ko mu kinyejana cya 20 kazaba : « Idini ritagira Umwuka Wera, Abakristu badafite Kristu, kubabarira kudaherekejwe no kwihana, agakiza katagira kuvuka ubwa kabiri, politiki idafatiye ku Mana ndetse n’abigisha ijuru batigisha ko abanyabyaha bazarimbuka.» Ibi bisa n’aho birimo ubuhanuzi bukomeye.
Kuwa 9 Mata 1865, uwitwa Lee na Grant bahuriye mu ruganiriro rw’inzu yaberagamo umwiherero ahitwa Appomattox.
We n’ingabo ze yahise ayamanika maze intambara yari imaze imyaka ine yose ihitana abantu n’ibintu iba irahagaze. Muri uwo mwaka kandi ni bwo Umwongereza w’imyaka 36 witwaga William Booth yahise agaba igitero ku bwami bw’umwijima abinyujije mu gushinga itorero Armée du Salut.
Imwe mu ntwaro zikomeye zari mu bubiko bwa Général Booth yari amasengesho y’imbaraga. Ibi ntibyari agashya kuri Booth gufata ijoro ryose asenga mu gihe yabaga yitegura ivugabutumwa. Aho yajyaga, abantu barakubitaga bakuzura. "Imbaraga z’Imana zaratwigaragarizaga bitangaje mu materaniro …kenshi iyo imbaraga z’Imana zamanukaga, wasangaga abantu bakituse hasi kubera kubonekerwa n’ubwiza bwa Yo."
Mu kubohora ababoshywe n’ubutware bw’umwijima, wasangaga itorero Armée du Salut Imana yararisize amavuta atangaje cyane cyane ufatiye ku bantu ryegerezaga ubutumnwa bwiza. Iyo yageraga ku rugamba, Général Booth yateraga hejuru agira ati : "Imbere dukize imitima, imbere mu barushye !" abanyabyaha baruhijwe barakijijwe, utubari twarafunzwe ndetse n’imidugudu iranyeganyezwa.
Iterambere rya Booth ryatumye akundwa ariko ryanatumye yangwa. Abakozi b’Imana bakorana na we bajugunywagaho amakara agurumana ndetse n’indi miriro y’ubwoko butari bumwe. Barakubiswe, batewe amabuye barirukankanwa kugeza ubwo bamwe banogokeraga mu nzira. Intwaro ikomeye aba bakozi b’Imana bakoresheje mu kurwanya abanzi babo ni iyi ngo : « Imana ibahe umugisha !», wongeyeho kubasengera. Général Booth we wasangaga abishyushyemo cyane. Iyo bamuciraga mu maso ubwo yari mu rugendo agana mu migi yo hagati mu Bwongereza (Midlands), Booth yabwiraga abo bafatanije umurimo w’Imana ati : "Mwikwihanagura, uyu ni umudari!"
Ijoro ku rindi, Booth yasubiraga iwe avirirana nyuma yo gukubitirwa mu midugudu yo mu Bwongereza. Nyuma y’ayo majoro yageragerejwemo, yafataga ukuboko kw’umufasha we maze akamubwir ati
: "Mada, reka dusengane ! " yamaraga gusengana n’umufasha we Catherine maze akagarura imbaraga no kwizera, niko guhagurukira ku mavi. Umufasha wa Booth yaramukomezaga cyane. Dore uko yamubwiraga : "Niba tunaniwe, ibyiza ni uko twakwigendera tukarekera aho. Nta kibi nk’itorero ripfuye." N’ubwo umurimo wabagoraga, umuryango wa Booth wakomeje ibyishimo n’ubumwe. Bari bafite abana bane, Booth agakunda cyane kwishimisha no gukina nabo, cyane cyane ku dukino bakundaga.
Igihe kimwe bari mu rugendo, imodoka ya Booth yarahagaritswe ngo bayikorere isuku, maze aboneraho kubwiriza abakozi bari bihagarariye badafite icyo bakora, arababwira ati : "Bagabo, bamwe bo muri mwe ntibasenga. Hashize igihe kinini mwararetse gusenga. Ariko reka mbabwire : mbese ntimwanasengera abana banyu ngo bahinduke ?" Hashize akanya gato, abagabo bagera kuri 700 barapfukamye maze batangira gusenga bucece.
Mu kandi kanya, babiri mu bari kumwe na Booth batangira gushaka imirimo ariko bo ntibyabahira barabarwanya. Bamaze kunanizwa, bahamagaye Général Booth ngo asoze icyo gikorwa. Yabiherereje ubutumwa bukubiyemo aya magambo ngo : "NIMUGERAGEZE MURIRE" Bakoze uko ababwiye maze maze ububyutse butangira butyo.
Mu gihe cyose yamaze akorera Imana, William Booth yagenze kilometero kare miliyoni 7,5 kandi abwiriza inshuro 60 000.
Imana idufashe mu gihe nk’iki abantu bihebye kandi abandi bihugiyeho, maze tuvugire hamwe cyane na Général William Booth tuti : « Dukore nk’abikorera, dusenge nk’abisengera ».
Hifashishijwe: The Watchword
Inkuru ya David Smithers
Yashyizwe mu Kinyarwanda na Simeon Ngezahayo


text:
Postes zitangaje ku munsi wa Pentekote za bamwe mu basitari ba Gospel, mu Rwanda Patient Bizimana agendana n’ibigezweho
Yanditswe na
21 May 2018 saa 09:55'
Mu buzima busanzwe umuntu yigira ku wateye intambwe imbere ye ku murusha, ni ukuvuga niba ushaka kwiga kuririmba ureba ukurusha, niba ushaka gusobanukirwa neza iby’ubwami bw’Imana ukareba abamenyekanye kurushaho birirwa baca mu bitangazamakuru buri gitondo, saa sita na nimugoroba bavuga iby’ubwami bw’Imana, bakakubwira ibanga.
Ni kuri iyo mpamvu IYOBOKAMANA.COM twifuje kureba bamwe mu bo tureberaho, cyangwa se abasitari mu by’iyobokamana ku isi ngo turebe icyo baba batangaje kubijyanye n’ubwami bw’Imana mu buzima bwabo bwa buri munsi ku mbuga zabo nkoranyambaga. Gusa hano turibanda ku munsi wa Pentekote wizhijwe ku isi yose ku munsi w’ejo tariki ya 20 Gicurasi 2018, twibanze cyane kuri Instagram kuko niho abasitari muri iyi minsi bari gucisha ibyiyumvo byabo.
Hano mu Rwanda Patient Bizimana ajyana n’ibigezweho kuko we yifurije umunsi mwiza wa Pentekote abakristo muri rusange, naho Gaby Kamnzi we aheruka kuri Instgram umwaka ushize.
Irebere nawe ibyo bamwe mu bo ufana mu Iyobokamana ubaheruka gutangaza !
Patient Bizimana binagaragara ko imbuga nkoranyambaga ze azi igisobanuro cyazo, mu hanzi ba Gospel hano mu Rwanda, yifurije abakristo Pentekote nziza
Gaby Irene Kamanzi, watoranijwe mu bihembo bya Africa Gospel Music and Media Awards, birasa naho gukoresha imbuga nkoranyambaga bimugora, kuko nkubu iyi Post ye mubona kuri Instagram yayishyizeho mu mwaka ushize.
Umuramyi rurangiranwa ku isi, we mu minsi ya Pentekote yishimiraga isabukuru y’imyaka 45, amaze abana n’umufasha we. Uyu muhanzi uri gutegura ibitaramo mu ki hariya mu gihugu cya Isiraheli, yizihije Pentekote anishimira imyaka 45 amaze abana n’umufasha we dore ko bashyingiranywe mu mwaka 1973.
Umuhanzi rurangiranwa muri Afurika, uheruka no mu Rwanda Sinach, we yifataga za mwifatisha( selfie) yifuriza abantu icyumweru cyiza, birasa naho nawe agendana n’igihe nubwo atavuze ibya Pentekote, ubanza ahari muri Nigeriya bitabayo, mwe mwatembereye mwaza kumbwira.
Uyu muhanzi witwa Bahati we ni agatangaza, ngirango ahari mu Rwanda Bahati abakurikirana hafi ibya Gospel baramuzi kuko aherutse mu Rwanda nko mu myaka nk’itatu ishize mu bitaramo bya Groove Award, akaba ari umusitari cyane hariya mu gihugu cya Kenya. We rero aho abera agatangaza ku munsi wa Pentekote yari yashyize kuri instagram akavidewo ku buryo yaherekejwe nka Perezida abaporisi bamugose, abafana baririmba bose bati: " Bahati, bahati,.. ubwo yajyaga muri Concert yari yabereye mu ntara ya Kiambu hariya mu gihugu cya Kenya.
Kirk Franklin umuhanzi wamenyekanye cyane mu njyana ya Pop na Hip hop Gospel wa hariya muri Leta zunze Ubumwe za Amerika, akaba yaranakunze gutaramira mu bihugu bya hano mu karere nka Uganda na Kenya, we yabwiraga abakristo kutagwa mu moshya ya Satani.
Tugarutse mu Rwanda ho gato rero, ubanza uyu mugabo witwa Aime Uwimana yaribagiwe Password ya Instagram ye kuko nawe post iheruka ni iyo mu kwa mbere ku mwaka wa 2017, muri ya masengesho y’abayobozi aho agira ati: " Tambira jehovaa!’" Rero rwose nyakubahwa Papa Aime Uwimana niba waribagiwe umubare w’ibanga, wegere nka...., nako hari aba IT benshi ariko rwose mu byubahiro byanyu mu duhe amakuru yanyu kuko niko kumenyekana bimera.
Umuramyi rurangiranwa ku isi, Don Moen yishimiraga imyaka 45, amaranye na Laura Lee Szuchna Moen, i Marina kuri Orange Beach.
Imbuga nkoranyambaga ni nziza cyane ku bantu bazwi, cyangwa se bakora ibintu biba bigomba kujya muri rubanda, rero urumva ko kuzikoresha neza ari inyungu ya nyir’ubwite kuko bimufasha kumenyekanisha gahunda ze zose yibereye mu rugo, bityo ba bakunzi yifuza akaba yababona.
CYIZA THEOGENE
Email: cyizatheogene@gmail.com/ 0783712063


text:
Kubungabunga umuco n’ibimenyetso ndangamateka y’u Rwanda bizagerwaho abo bireba bose babigizemo uruhare, kandi hakaba ubufatanye bw’inzego zose no guhuza amaboko kw’imiryango itegamiye kuri Leta ifite umuco mu nshingano zayo.
Ku wa kane tariki ya 12 Ukwakira 2017, mu kigo gishinzwe guteza imbere ubukerarugendo bushingiye ku muco (Ikirenga Cultural Center) giherereye ku Kirenge mu karere ka Rulindo. Hatangijwe ku mugaragaro umuryango nyarwanda ushinzwe kurengera umurage ndangamuco w’u Rwanda, witwa ICOMOS-Rwanda (Internationa council on monuments and sites).
Ibikorwa by’uyu muryango byatangiye mu mwaka wa 2014,ukaba ufite intego zihariye kandi z’ingenzi zirimo gukora ingendoshuri ahantu hari amateka no gukora urutonde rw’umurange ndangamuco mu gihugu cyose.
Kwihutisha itegeko ryo kubungabunga ibimenyetso by’umurage mu Rwanda no kwandikisha mu murage w’Isi, ibyo abanyarwanda bemera nk’umurage w’u Rwanda birimo imbyino, ibisigo n’ibindi.
Ibi bikaba ari bimwe mu bikubiye mu masezerano mpuzamahanga y’ishami ry’umuryango w’Abibumbye ryita ku bumenyi n’umuco (UNESCO) u Rwanda rwasinye mu mwaka wa 2003, avuga ku bimenyetso by’umurage ndangamuco udafatika.
Ku bijyanye n’inzibutso, uyu muryango kandi wiyemeje ko uzashyiraho ibindi bimenyetso ndangamurage by’Isi nyuma y’Urwibutso rwa Jenoside rwa Gisozi ari rwo rwonyine ruri kuri urwo rutonde. Bifuza ko hakongerwaho n’Urwibutso rwa Jenoside rwa Murambi, urwa Nyamata n’urwa Bisesero.
Muri uru rugendo uyu muryango watangiye, abanyamuryango bawo bemeza ko bazabigeraho byose binyuze mu guhugura abayobozi bo mu nzego z’ibanze, banasaba Minisiteri y’umuco na siporo ( MINISPOC), gufatanya na bo mu rugendo rwo kumenyekanisha intego z’uyu muryango.
Uyu muryango ugizwe n’abanyamuryango barimo abakozi b’ibigo bifite kubungabunga umuco mu nsingano zabyo, abakozi b’uturere bashinzwe umuco n’abandi bose batanga umusanzu wabo mu kubungabunga no kurengera umurage ndangamuco w’u Rwanda.
Panorama


text:
The Ben yasusurukije abitabiriye “Kwita Izina Gala Dinner” (Amafoto na Video)
Ku bufatanye n’ikigo cy’igihugu cy’iterambere (RDB), umuririmbyi The Ben yakoze igitaramo cyiswe “Kwita Izina Gala Dinner” cyabereye muri Kigali Convention Center.
Icyo gitaramo cyabaye mu rwego rwo gukusanya amafaranga azafasha mu kwagura ibyanya bya pariki y’ingagi kugira ngo zirusheho kwisanzura no kutegera aho abantu batuye.
Icyo gitaramo cyabaye ku wa gatandatu tariki ya 26 Kanama 2017, cyitabiriwe n’ingeri zitandukanye z’abantu barimo abafite aho bahuriye n’ibijyanye n’ubukerarugendo.
The Ben yabaririmbiye indirimbo zitandukanye, abifashijwemo n’itsinda ry’abacuranzi n’abaririmbyi barangije mu ishuri rya muzika ryo ku Nyundo.
Ibitekerezo ( 3 )
THE BEN NI UMUHANGA SANA KURUTA UKO ABYUNVA GUSA NAKOMEREZE AHO THANKS.
nakomerezaho uwamuhungi sawa murakoze
Nakomereze aho uwo muhungu .......Nashyiremo agatege yenda yaba p square yo mu Rwanda


text:
Gukora uburaya si ikintu cyoroshye umuntu abyuka ngo yinjiremo kimwe n’uko kubusohokamo ari urugendo rukomeye. Bamwe mu bakora uburaya batuye mu karere ka Rubavu, batangiye urugendo rwo kubusohokamo ariko kandi bakavuga ko imibereho itaboroheye.
Umuntu yakwibaza uburyo umwangavu w’imyaka 14 y’amavuko areka kwiga akishora mu buraya, akabyarana n’abagabo batandukanye ariko kandi abo yabyaranye na bo na we ubwe atamenya umubare.
Ikirezi Leila ni umubyeyi w’abana batatu yabyaranye n’abagabo batandukanye, umukuru muri bo afite imyaka 18. Yatangiye uburaya afite imyaka 14, ubu ageze ku myaka 33 y’amavuko. Atanga ubuhamya bw’uburyo yinjiye mu buraya n’uko arimo abusohokamo buhoro buhoro.
Ikirezi Leila atuye mu murenge wa Nyamyumba ho mu karere ka Rubavu. Mu buhamya bwe agira ati
“Nize amashuri atandatu abanza, sinakomeza kwiga maze mpura n’urungano ndetse n’abantu batandukanye kubera guturira umupaka wa congo baranshuka ntangira kujya mu buraya, mba mbyaye n’umwana mfite imyaka 14. Maze kugira imyaka 16 nibwo neruye ninjira mu gukora uburaya ntangira gutega no kwinjiza abagabo ku mugaragaro.
Nyuma naje guhura n’umugabo w’umunyekongo tubyarana abana babiri ariko nkomeza no gukora uburaya kuko twarabyaranaga ariko ntabwo twabanaga.
Mu mwaka wa 2012 nibwo naje guhabwa amahugurwa hamwe n’abandi bakora uburaya, tuyahabwa n’umusinga SFH, bakadusuzuma ku buntu bakaduha n’udukingirizo tw’ubuntu ndetse batwigisha n’ibyiza byo kwirinda ubwandu bwa virusi itera SIDA; dukoresha agakingirizo, batwigisha no kujya muri koperative.
Kuva nishyize hamwe n’abandi muri koperative byatumye niteza imbere kuko tugurizanya amafaranga yo gukora utundi tuntu turimo nk’ubucuruzi bwadufasha kubaho, nanjye rero nahereye aho ntangira gucuruza imbuto nzitembereza mu muhanda ariko bakangurira ndetse nkabona igitunga abana n’icyo nishyura inzu ntategereje ayo mu buraya gusa.”
Leila agira inama abandi bakora uburaya n’abakiriya babo ko bagomba kumenya uko bahagaze basanga ari bazima bakirinda gukorera aho kandi baba barananduye nabwo bagakoresha agakingirizo kugira ngo badakomeza kwanduzanya no kwanduza abandi.
“Jyewe nk’ubu kuko nasanze ndi muzima sinshobora kwibeshya ngo nkorere aho nta gakingirizo n’ubwo waba umpaye amafaranga menshi, ariko mbere y’uko menya uko mpagaze nta n’amahugurwa ndahabwa numvaga umukiriya ampaye amafaranga atubutse nkemera gukorera aho. Ibyo nabivuyeho uyu munsi umukiriya wanjye ubyemeye, kuko tumaze kwizerana kumarana igihe, tujyana kwipimisha ubwandu tukareba uko duhagaze, nawe bigatuma yirinda kuzajya akorera aho.
Kugeza ubu imyaka yose maze nkora uburaya nta nyungu nabonye muri ako kazi ahubwo kugira ikindi nkora kinyinjiriza nibyo mbona bifite inyungu ariko byose byavuye mu bumenyi nakuye mu mahugurwa. Gusa nifuza ko nabona ubushobozi bwisumbuye k’ubwo mfite, wenda mbonye nk’umuterankunga niyo byanyura muri koperative yacu duhuriyemo n’abandi byaba byiza kuko nahita ndeka uburaya burundu kuko ngenda mbivamo buhoro buhoro kuko nta nyungu nabonyemo.”
Panorama


text:
Intambwe 7 zafasha ingo kutagwa mu mutego wo gutandukana
‘Tuzatandukanywa n’urupfu’ ni rimwe mu magambo agize indahiro hagati y’abakundanye biyemeje gusezerana kubana ubuzima bwabo bwose kugeza batandukanyijwe n’urupfu. Nyamara nubwo ibi baba barabirahiriye imbere y’amategeko n’imbere y’Imana ariko usanga umunsi ku munsi humvikana ingo zisenyuka.
Ese iki kibazo cyakwirindwa gute? Izi ni inama zafasha ingo zenda gutandukana :
1. Reka gufatishwa umwanzuro n’uburakari
Inshuro nyinshi uburakari ntibutuma dutekereza neza akenshi duhita tugaragaza umujinya aho gusubiza ibyo twatekerekejeho. Mu bisanzwe amahitamo meza akenshi aza nyuma yo gutuza, kumvira inama ziturutse ku Mana, kwigenzura no kwisuzuma.
Umubwiriza yagize ati : “Ku munsi w’amahirwe ujye wishima, no ku munsi w’amakuba ujye utekereza yuko Imana ari yo yaremye byombi ikabibangikanya, kugira ngo umuntu atazabona ibizaba mu nyuma ze.”(Umubwiriza7:14)
2. Ntugakore ikintu cyose cyakomeretsa uwo mwashakanye
Akenshi iyo ibintu bitagenda neza, icyagakwiye gukorwa si cyo gikorwa. Rekera gukora ibintu birushaho kuba bibi. Wikwihutira kujya gushaka umunyamategeko, wigira ikintu cyose ukora gituma witandukanya n’inshingano wakoreraga uwo mwashakanye. Hagarika gukora ibi bintu byose bibabaza mugenzi wawe. Rekera aho gukomeza gukomeretsa umutima we ufate umwanzuro w’icyo wakora kitamukomeretsa.
3.Tega amatwi mugenzi wawe
Umugabo/ umugore wawe yagutaye kubera ibintu wenda wamukoreye byamukomerekeje. Kuki mugenzi wawe yahisemo gufata umwanzuro wo kuguhunga? Niki cyahindutse bikamutera kugutakariza icyizere? Shakisha amahirwe yose umutege amatwi. Nubwo waba udafite icyo wateguye mwaganiraho, ariko shakisha uburyo umushake, umutege amatwi utuje. Kora urutonde rw’ibyo bintu byose atifuza ko byongera kubaho kugira ngo uzabigendereho ushaka impinduka.
4. Geregeza ukore ibyo mugenzi wawe yifuza
Ha agaciro ibyo uwo mwashakanye akeneye/yifuza, cyane cyane ibyo yifuza ko wahindura, harimo nko kumushakira umwanya. Bimwe mubyo yifuza ashobora kutabivuga ariko nawe ushobora kubyibwira. Birashoboka ko aba akeneye ko umwubaha. Ibyo bimukorere umwubahe n’ubwo mwaba mwenda gutandukana. Birashoboka ko akeneye gukundwa by’umwihariko …,ugende ubikora gahoro gahoro bishobora kugira umumaro bikavanaho gutandukana.
5.Hinduka mushya imbere ye
Ibibazo byose mufitanye bikwiye kuba amahirwe yo kwibuka impamvu umugabo/umugore wawe yagukunze. Ese ni yihe myitwarire ubonye ubu iguteye kutamwihanganira mu myaka 30, 50 … yose mu maranye? Isuzume wongere utekereze neza imyitwarire ye ya kera. Ni igihe cyiza cyo kongera ku mukunda, kumushimisha, kumwitaho no kumva ari we wenyine mu buzima bwawe. Ibyo wamukundiye byagutwaye umutima mbere n’ubundi biracyahari .
6.Gerageza kwihangana
N’ubwo mwaba mwaratandukanye, kandi ugatinya ko utazongera kubona amahirwe yo kumwereka ko wahindutse? Icyo si ikibazo. Shaka inzira ya bugufi umwereke ko ufite ubushake bwo guhinduka, reka amenye ko uzamutegereza kugeza agarutse bishobora gukurura umutima we, mwereke inshuro nyinshi ko ushaka guhinduka, na we ashobora kuzagaruka.
7.Senga Imana ikubere umuyobozi
Ibyanditswe birumikana kandi ni ukuri: “Uwiteka iyo atari we wubaka inzu, Abayubaka baba baruhira ubusa. ….”(Zaburi127:1)
Ugomba gushaka ubuyobozi bw’Imana kandi ugakurikiza inzira ikuyobora. Isengesho niryo rizakubera ikiraro cyo kugira amahoro. Isengesho ntirizahindura umutima w’uwo mwashakanye gusa, ahubwo na we ubwawe rizaguhindura. Bityo uzumva amahoro y’Imana yuzuye mu mutima wawe no mu mibereho yawe.
Abashakanye bakwiye gushaka icyakomeza urugo rwabo bakirinda imitego yose ya satani yasenya urugo rwabo, ahubwo bagashaka ubuyobozi bw’Imana muri byose kugirango babe urugo rw’umugisha .
Sophie @agakiza.org


text:
Urwenya rwoherejwe na ABASOMYI:
Fri, 01 May 2015 13:21:40 +0200
Abasomyi
RUGANO N’ABABYEYI BE PART 1
Rugano: aah papa nduva ngiye kurwara!!
Papa : yampayinkaa! Niko mada, ubu koko uyu muhungu wawe ntiyasaze!?
Mama: yewe nanjye byanyobeye! Ni ko ruga, ubu koko urabona wajya ku rwara ukarukwirwaho!?
Rugano: hoya suko mvuze!
Papa: hoshii! Ahubwo jya mugikoni uvuge umutsima!
Rugano: huumh!reka ntajwi nifitiye ninkuvuga ntimwumva!
Papa:mada! Mpa iyo ngofero yanjye nigire kureba kabera kugisenyi kuko ibyanyu byo byanyobeye!
Mama: ariko se wagiye ureka kudusiga twenyine!ntufite se ifoto ye munzu wamurebeyeho!
Papa: hoya ariko sibyo mvuga,ndashaka ko anyereka ikiyaga!
Mama: hhum ! niko ruga!
Rugano: karame mama!
Mama:harya munzu nta mavuta arimo!?
Rugano:arimo menshi!
Mama: ariko papa ruga! Wagiyureka kubutyo koko, ubwo se warebye amavuta yo ntayaga!
Papa: apuuu!reka nigendere ndumva ntazi ibyanyu! Eeeh! Ndibutse, harya mada, wowe uherutse kumupaka, ivunja rigeze kurangahe!?
Mama: yewe njye bampereye kuri maganarindwi!
Rugano: eeeeh mama noneho nanjye sinzongera guhandura amavunja nzajya nyagurisha amaze gukura!
Papa: sibyo tuvuga wa mwana we, turavuga idorari!
Mama:ariko sinagendesha wee! Apuu njya gusenga murusengero hamwe n’abandi ban adore baramabutse!
Rugano: eeeh! Nonese mama ko wambwiye ngonjye ntinya imana,nkaba nyitinya, ubwo yansanga murusengero ntibyaba nabi!?
Ntera akabaraga umpe coment na like nkomeze na part 2
NTUCIKWE PART 2
Uru rwenya rufite amanota


text:
Ubwoko bw’amakanzu wakwambara ku munsi wa saint valentin
Muri iyi minsi hegereje umunsi w’abakunda bakunze kwite Saint valentin, twabarebeye ubwoko bw’amakanzu agezweho wakwambara.
Amakanzu yo kurimbana rero agezweho ni amakanzu maremare afite pasura imbere. Uyambaye uba warimbye kandi wiyubashye. Ukaba wayambara mu gihe ufite umunsi mukuru cyangwa se izindi gahunda zigusaba kurimba.
By’umwihariko ku munsi wa saint valentin wakwambara izifite ibara ry’umutuku cyangwa umukara.
Ikanzu ya 1
Ikanzu ya 2
Ikanzu ya 3
Ikanzu ya 4


text:
Ni ibihe bimenyetso by’ubwangavu ku bakobwa?
Ubugimbi ku bakobwa butangira hagati imyaka 8-13. Muri icyo gihe, umubiri w’abana b’abakobwa urahinduka, amabuno akabyibuha ndetse bagapfundura amabere.
Mu gihe cy’ubugimbi ku bakobwa, ni naho batangira kujya mu mihango buri kwezi kandi umukobwa wageze muri icyo gihe aba ashobora gutwita.
Imihango ni igihe ngaruka kwezi kimara hagati y’iminsi 3-7 .Iyo umukobwa agiye mu mihango, umubiri usohora ibintu biba byaramaze kwirema muri nyababyeyi byitegura kuzarera intanga igihe umuntu azaba yasamye.
Ayo maraso asohoka mu mubiri aciye mu gitsina .Iyo umukobwa agitangira kujya mu mihango, bikunda kumutungura kuko biba aba ataragira gahunda idahindagurika ndetse habaho no kuribwa mu nda.


text:
Indangagaciro zikwiye kuranga abamama bubaha Imana
Burya igiti ntikiba kiza kubw’izina cyitwa ahubwo kiba kiza kubw’imbuto cyera. Kurera ni inshingano itoroshye umuntu atageraho Imana itamufashije kuko uwo urera nawe aba afite uko yumva ibintu, ibyo umubwira gukora akenshi bitandukanye nuko abibona mbese mushobora kutabona ukuri kimwe kubijyanye n’imyifatire ushaka ko agira.
Gusa ntawutanga icyo adafite niyo mpamvu ibiri mu mubyeyi aribyo atanga bigahindura umwana ndetse byaba byiza Imana ikabishyigikira. Ntiwabwira umwana kuba inyangamugayo umwana atabikubonaho, ntiwabwira umwana ngo asenge wowe ahora akubona mu kabari, ntiwabwira umwana ngo ajye ataha kare mu gihe utaha igicu kinishye.
Agakiza.org twagerageje kubakorera icyegeranyo ku myitwarire ikwiye kuranga ababyeyi b’abagore doreko aribo akenshi bamarana igihe n’abana kurusha abagabo.
Niki gitandukanya umumama w’umukiristo n’abandi ?
Yesu yaravuze ngo muri umunyu w’isi(Luka 5:13). Umumama ukijijwe si ngombwa ko afite uko asa kwiza kurusha abandi bamama, ariko we akarusho nuko mwuka wera akorera muri we. Umumama wizera Yesu aba yifitime isoko y’ubutunzi igaragara muri we:gutoza abana ikinyabupfura, anakunda abana be kubw’ubuntu bw’Imana.
Ese uko ugaragara nk’umumama haba hari ishusho nziza biha abakubona? Izi ni zimwe mu nama Bibiliya iha abamama ngo zibafashe gutanga uburere cyangwa kugeza ubwo burere ku kigero Imana imushako:
1.Ahora anyotewe no kujijuka
”Umutima w’ujijutse ushaka ubwenge ariko,ariko akanwa k’abapfapfa gatungwa n’ubupfu”. (imigani 15:14).
Umumama mwiza w’umukristo ahora yiyegereza Imana kugirango atunge umutima w’ubwenge. Ashishikazwa no kumenya binyuze mu ijambo ry’Imana no kuvoma ubumenyi kubandi ba mama bakuru bubaha Imana. Nta kabuza rero Imana umwungura ubwenge ku buryo akwiye kurera abana kugirango bakure bakora ibyo gukiranuka.
2. Ntarambirwa gusenga ibihe byose
Birakwiyeko abantu basenga iteka batarambirwa .(Luka 18:1). Umumama wizera ntabwo acika intege zo gusenga. Ahubwo ahora asaba Imana impuwe n’imbabazi zayo buri uko ahumetse. Mwene uyu mu mama yongererwa imbaraga n’umwuka wera.
3. Agira urukundo rutarobanura ku butoni
« Mu rukundo ntiharimo ubwoba, ahubwo urukundo rutunganijwe rwose rumara ubwoba kuko ubwoba buzana igihano kandi ufite ubwoba ntiyari yashyikira urukundo rutunganijwe rwose .»(1Yohana 4:18).
Umumama ukunda Imana n’umutima we wose akunda abana be kimwe kandi arihangana no mu gihe bamusuzuguye, ntabagirira umujinya. Urukundo rwe rugumaho kabone naho abana baba batabyitayeho kubw’imyitwarire mibi bafite.
4.Azana amahoro aho atuye
“ Uzamenyesha inzira y’ubugingo imbere yawe ni ho hari ibyishimo byuzuye ,mu kuboko kwawe kw’iburyo har ibinezeza iteka ryose.” (zaburi 15:11). Umuntu wese winjiye murugo rw’umugore wubaha Imana asanga hari umunezero. Niyo ageze mu bihe bikomeye aguma kwikomeza ku mana. Uyu arushaho kugira ubushobozi bwo gufasha abana be kugira ibihe byiza biturutse mu kwiyegereza Imana.
5.Asoma ijambo ry’Imana
“Kubaha Uwiteka ni ishingiro ry’ubwenge,abakora ibyo bafite ubwenge nyakuri. ”(Zaburi 111:10). Umugore ukijijwe asoma ijambo ry’Imana mu kibazo cyose agize mu rugo kandi yibanda ku byanditswe byera mu buzima bwe bwa buri munsi mu byo avuga kandi abyigisha n’abana. Umuryango we umutangira ubuhamya bwo kwita kubantu no kubaha Imana.
5.Akunda kubabarira umukoshereje
“Abo muzababarira ibyaha bazaba babibabariwe, abo mutazababarira bose bazaba batabibabariwe” (Yohana 20:23). Yaba akosherejwe nabo babana cyangwa abandi, ntashobora kumva atuje ataratanga imbabazi. Umuryango we umwigiraho kubabarira bigahinduka ihame ry’umuryango, kugira imbabazi.
6.Agira kunyurwa
“Icyakora koko kubaha Imana iyo gufatanyije no kugira umutima unyuzwe kuvamo inyungu nyinshi “ (1timoteyo 6:6). Yaba atunze ibyamirenge cyangwa ari umukene yizerako ubutunzi budatanga amahoro kandi gukena bidakuraho kwemerwa n’Imana. Umumama wubaha Imana ntabwo yiganyira. Yiringira guhazwa n’Imana mubyo akenera byose.
6.Yizera Imana
“Abazi izina ryawe bazakwiringira, kuko wowe Uwiteka, utareka abagushaka.” (Zaburi 9:11).Ibyiringiro bye ku Mana bigaragara no mubihe bikomeye by’ubuzima ntabwo agamburura. Umumama wubaha Imana ageragezwa nk’abandi kugirango agire gushidikanya imbaraga z’Imana ku buzima bwe ariko akomeza guhamya umubano mwiza afitanye n’Imana.
7.Ahitamo ibyiza
“ Icyo gihe abakiranutsi bazarabagirana nk’izuba mu bwami bwa se.” (Matayo13:43. Umumama wubaha Imana afata umwanzuro wo gukora ibyiza. Areba gusa ibigaragara neza mu maso h’Imana. Ayobora abana mu byatuma Imana ibishimira.
8.Aragiza abana Imana
“Bene ibyo byiringiro ntibikoza isoni, kuko n’urukundo rw’Imana rwasabye mu mitima yacu ku bw’umwuka wera twahawe.”(Matayo 5:5). Umamama wubaha Imana yigisha abana uko bakwiriye gukura bagashaka inzira ubwabo ibageza ku Mana. Usabira abana kuyoborwa n’ubushake bw’Imana.
Birakwiye ko ababyeyi bagira kubaha no gutinya Imana, bakayoborwa n’umwuka wera wayo kandi bagaharanira kuzanira umuryango we umugisha.
Ismael [email protected]


text:
Ni igitaramo kizwi nka "Christmas Carols Concert" kiba mu mpera za buri mwaka kuva mu 2013, kigamije kwinjiza abantu neza muri Noheli no kubafasha kwizihiza iminsi mikuru isoza umwaka no gutangira umushya.
Umuyobozi wungirije wa Chorale de Kigali, Rukundo Charles Lwanga, yabwiye IGIHE ko muri icyo gitaramo bazibanda ku ndirimbo nziza za Noheli zifite amateka ariko bakanaririmba n’izindi zakozwe n’abahanzi bakomeye ku Isi zibwiriza ubutumwa bwiza.
Yagize ati "Imyiteguro imeze neza, kugeza ubu abaririmbyi baritabiriye indirimbo barazifashe ndetse ubu barimo kunoza gusa, kugira ngo bazashimishe abazitabira igitaramo. Igitaramo nk’iki tugitegura nk’amezi atandatu, guhera muri Kamena twari turimo kugitegura, hari byinshi twagezeho mu myiteguro."
Yongeyeho ati "Buri mwaka tugerageza gushaka umwihariko, icyo navuga muri uyu abakunzi bacu batari barabonye ni uko harimo indirimbo bazabona ihujwe n’umukino, yakuwe muri Opera, baririmba banakina nk’ikinamico. Ikindi tuzaha umwanya abana bacu bazi kuririmba, twabahaye umwanya wo kwitoza ku buryo bazaririmba abantu bakanyurwa."
Yavuze ko Chorale de Kigali itegura iki gitaramo ngarukamwaka cya "Christmas Carols Concert" hagamijwe gufasha abantu kwinjira neza muri Noheli ariko banabafasha gusoza umwaka neza no gutangira undi mushya neza. Yavuze ko ari gitaramo kiba cyaratewe inkunga n’abantu batandukanye bazirikana kandi bifuza gukomeza imikoranire na bo mu kurushaho guteza imbere umuziki ukoranywe ubuhanga.
Iki gitaramo kigiye kuba ku nshuro ya gatanu giteganyijwe kubera mu ihema rya Kivu Hall muri Kigali Conference and Exhibiton Village [hahoze hitwa Camp Kigali], ku itariki 17 Ukuboza 2017 guhera saa kumi n’ebyiri zuzuye ku mugoroba. Kwinjira ni 5000 Frw mu myanya isanzwe, mu myanya y’imbere bikaba 10000 Frw.
Mu 1966 nibwo iyi Korali yashinzwe n’abakirisitu Gatolika b’abagabo barimo Saulve Iyamuremye, Muswayire Paulin wari umwarimu muri Kaminuza Nkuru y’u Rwanda, Mbarushimana Leon, Gabriel Gatera, Karangwa Claver wakoraga kuri Radio Rwanda n’abandi bari bavuye mu mashuri ya Kiliziya Gatolika cyane cyane Iseminari. Ibarizwa kuri Katederali yitiriwe Mutagatifu Mikayile (Saint Michel).
Muri Kamena umwaka ushize, Chorale de Kigali iri mu zizwiho ubuhanga buhebuje no kuba igicumbi cya muzika yanditse mu buryo bw’amanota, yakoze ibirori bikomeye byo kwizihiza Yubile y’imyaka 50, byahuriranye n’umunsi mukuru Kiliziya yizihizaho ijyanwa mu ijuru rya Bikira Mariya ‘Assomption’, uba buri wa 15 Kanama.


text:
Muri Kanama 2016, Kiliziya Gatolika mu Rwanda yafashe icyemezo cyo guhagarika gutanga serivisi zo kuboneza urubyaro hifashishijwe uburyo butari ubwa kamere burimo inshinge n’ibinini mu bitaro n’ibigo nderabuzima byayo byose mu gihugu.
Icyo gihe Umushumba wa Diyoseze ya Butare akaba n’Umuvugizi wa Kiliziya Gatolika mu Rwanda, Musenyeri Filipo Rukamba, yabwiye IGIHE ko iki cyemezo cyafashwe nyuma yo kubiganira no kubyemeranya na leta, kuko ku bigo nderabuzima hari aho abaturage bavugaga ko iriya miti ibagiraho izindi ngaruka aho kubafasha.
Kuri uyu wa 20 Gashyantare 2018, ubwo Abasenateri bagize Komisiyo y’Imibereho Myiza y’Abaturage, Uburenganzira bwa Muntu n’Ibibazo by’Abaturage bagiranaga ibiganiro n’itsinda ry’abatekinisiye bashinzwe ibikorwa byo kuboneza urubyaro; bagaragaje ko kuba uburyo bwo kuboneza urubyaro butitabirwa ku kigero gihagije bigira ingaruka zikomeye ku gihugu.
Muri izo ngaruka harimo abana batwara inda zitateganyijwe, ubwiyongere bw’abaturage no kuba abaturage bananirwa kuzuza inshingano zo kurera abana benshi babyaye.
Mu 2016, Minisiteri y’Ubuzima yatangaje abana b’abakobwa bari hagati y’imyaka 16 na 19 barenga 17000 batewe inda zitateguwe ndetse binabagiraho ingaruka zitandukanye zirimo no kuva mu ishuri.
Senateri Ntawukuriryayo Jean Damascène yavuze ko mu bihugu byinshi birimo u Butaliyani, u Bubiligi, u Bwongereza n’ahandi; usanga Kiliziya zaho zitihunza cyangwa ngo zigongane na Leta mu gushyira mu bikorwa gahunda zo kuboneza urubyaro, abaza icyo iyo mu Rwanda ibura.
Ati “Nkunda kubaza ngo Kiliziya y’u Rwanda cyangwa Kiliziya ya Afurika ni kiliziya yihariye cyangwa ni kiliziya wasanga hose? […] Abapantekote baturuka mu bihugu bya Scandinavia, cyane cyane muri Suède, nta mu Bishop waho urarwana na Leta ku bijyanye no kuboneza urubyaro.”
Ntawukuriryayo yakomeje atanga ingero nk’ahakorwa ubukangurambaga ku bijyanye no kuboneza urubyaro, ugasanga umuntu arahagurutse yamagana uburyo bumwe nk’agakingirizo, avuga ko bigayitse bisa nko kwihisha ikibazo kandi kizwi.
Asobanura uruhare n’ingamba za Kiliziya Gatolika muri gahunda zo kuboneza urubyaro, Umuyobozi ushinzwe Serivisi z’Ubuzima za Kiliziya muri Caritas Rwanda, Dr. Prince Bosco Kanani, yasobanuye ko Politiki ya Leta yemera uburyo kamere bwo kuboneza urubyaro na Kiliziya iyemera.
Ati “Ikindi navuga ni uko Kiliziya itarwanya gahunda ya Leta yo kuboneza urubyaro. Ntabwo aribyo ahubwo irayemera, igashaka n’ubufatanye, ikibazo mu Rwanda dufite nayo irakizi [...] yemera no gufatanya na Leta gushyira mu bikorwa gahunda yo kuboneza urubyaro ariko ikagendera ku mahame yayo. Ni ukuzuzanya nk’abafatanyabikorwa.”
Yakomeje asobanura ko mu bigo nderabuzima n’ibitaro bya Kiliziya bisaga 118, iyo higishwa gahunda zo kuboneza urubyaro zose zigishwa.
Ati “Hari ikintu abantu benshi batari bazi, iyo twigisha kuboneza urubyaro muri Kiliziya Gatolika, uburyo bwose burigishwa. Abantu benshi ntibanabizi, bazi gusa ngo tuvuga uburyo bwa kamere [...] icyo tugomba gufasha umuturage, ni ukumusobanurira akihitiramo. Ntabwo tumuhitiramo, nyuma yo kwigishwa neza ubwo buryo bwose, ahitamo ubumunogeye.”
Ngo iyo umuturage amaze guhitamo ubwo ashaka kuko mu mavuriro ya Kiliziya batanga ubwa kamere gusa, yoherezwa ku mavuriro ya Leta atanga ubundi buryo kandi akanakurikiranwa niba yahawe serivisi yifuza.
Usibye uburyo bwa kamere, kuboneza urubyaro bishobora gukorwa hifashishijwe agakingirizo, kwifungisha by’igihe kigufi cyangwa kirekire ku mugore, kwifungisha ku mugabo, ibinini, urushinge n’udupira. Mu buryo kamere harimo kubara amatariki y’uburumbuke bw’umugore, konsa igihe kirekire n’urunigi.
Raporo ya gatanu y’Ikigo cy’Igihugu cy’Ibarurishamibare ku miturire n’ubuzima (RDHS 5) iragaragaza ko ingamba Guverinoma yafashe zo kuboneza urubyaro zagabanyije cyane uburumbuke bw’abagore mu Rwanda.
Muri iyo raporo ikorwa buri myaka itanu, ubushakashatsi bwakorewe ku bagore 13,497, igaragaza ko mu mwaka wa 2005 umugore umwe mu Rwanda yari afite ubushobozi bwo kubyara abana 6.1, mu gihe mu mwaka wa 2014/2015 afite abana 4,2.
Iyi raporo yerekana ko mu 2005 abashakanye bakoreshaga bumwe mu buryo bwo kuboneza urubyaro bugezweho bari 10% n’aho mu 2015 bakaba ari 48%. Ni mu gihe abakoresheje bumwe mu buryo kamere bari 7% mu mwaka wa 2005, ubu bakaba ari 6%.


text:
Umwe mu bapolisi utatangajwe amazina yabwiye Ibiro Ntaramakuru by’Abafaransa (AFP), ko mu mirambo 32 bamaze kubona harimo 11 y’abagore n’abana bigaragara ko bageragezaga guhunga ariko umuvuduko w’amazi yarafite ukababera inzitizi.
Umuryango utabara imbabare wa Croix Rouge wo uvuga ko kugeza ubu umaze gutabara abagera kuri 40, mu gihe abasaga 2000 basigaye ntaho kuba bagira.
Guverineri wa Nakuru, Lee Kinyajui yavuze ko ibikuta by’iki cyobo cyafataga amazi yakoreshwaga mu kuhira byashwanyaguritse, amazi agatembana ishuri ribanza ndetse n’amazu atabarika y’abaturage bari bahatuye ndetse banakorera mu mirima irimo iy’icyayi n’indabo.
Umwe mu barokotse witwa Wanjiku Ngigi w’imyaka 67 yavuze ko yarari mu rugo ari guteka ikawa, ubwo umukazana we yazaga akamubwira ko bagomba kujya ahantu hitaruye kuko kiriya cyobo kizwi nka ‘Patel Dam’ cyasandaye; umwe mu baturanyi be wari ufite ubumuga bwo kutabona ntiyabashije kurokoka.
Iki cyobo ni kimwe muri bitatu bifitwe n’umuhinzi ukomeye muri kariya gace, ubuyobozi butangaza ko bugiye gusuzuma niba afite ibyangombwa ndetse no kugenzura niba ibisigaye nabyo bidashobora guteza impanuka.
Imvura ikomeje kugwa muri iyi minsi imaze guteza ibiza bikomeje guhitana abatari bake muri Afurika y’Uburasizuba, aho nko muri Kenya kugeza ubu habarurwa abagera ku 162 bapfuye, mu gihe abasaga ibihumbi 220 inzu zabo zasenyutse.
Mu Mu Rwanda naho ibiza byatewe n’imvura kuva mu ntangiriro z’uyu mwaka bimaze guhitana abasaga 200 mu gihe inzu zisaga 400 n’ibindi bikorwaremezo birimo imihanda n’ibiraro byangiritse.


text:
Unguka Bank yari isanzwe ifite amashami 22, Rusizi ikaba ibaye iya 23. Mu buhamya bw’abaturage batuye muri aka karere ka Rusizi basanzwe bakorana na Unguka Bank baravuga ko bamaze kongera umusaruro mu buhinzi bwabo, aho bishimiye intambwe bamaze kugeraho. Bavuga ko bifuza kongera inguzanyo bahabwaga n’iyi Banki kuko babona inguzanyo bahawe mbere hari aho yabakuye n’aho yabagejeje. Rukeratabaro Theobard, umunyamuryango wa koperative COCAGI itunganya ikawa ni umwe mu baganiriye na Inyarwanda.com yagize ati:
Unguka Bank nsanzwe nyizi kuko ni imwe mu ma Banki yadufashije mu mwaka wose tumaranye ubu turakirigita ifaranga kandi hari aho tumaze kugera naho twavuye ni yo mpamvu tunayikunda ahubwo turifuza ko batwongerera inguzanyo baduhaye kandi n’abanyamuryango bacu barayizi, kandi twiteguye gukorana nayo kubera ko inatwegereye, abatarayigana nabasaba ko baza bakumva ibyiza tugezeho kuko tugiye kongera n’umusaruro wacu tugakomeza guhangana ku isoko mpuzamahanga.
Ubwo hafungurwaga ku mugaragaro Unguka Bank ishami rya Rusizi
Undi witwa SINDIKUBWABO Jean Baptiste yabwiye Inyarwanda ati:”Twe twishimiye kubona iyi banki mu karere ka Rusizi ndetse ubu twaje mu birori byo gufungura ishami rishya ariko n’ubundi twamaze kumenya ibyiza bya Unguka Bank ni ibyishimo kuba inatwegereye ni ibyishimo kandi natwe tugiye kubona inguzanyo iri hejuru izatuma dukomeza kwiteza imberer izina ni izina kandi twishiye ko batwegereye natwe twafungujemo konti tugiye kunguka byinshi.”
Mushimiyimana Euphrem Umunyamabanga Nshingwabikorwa w'akarere ka Rusizi ashima ko iyi bank ije kuruhura abanya Rusizi
Umuyobozi wa Unguka Banki mu Rwanda bwana James Asiiba yabanje gushimira aka gace ka 23 dore ko kari no mimujyi wa wa Kamembe, avuga ko bagiye gutangiriramo ishami rishya rya Unguka Banki avuga ko ari umunezero kandi nabo batazatenguha abakiriya bagana iyi banki. Mu kiganiro na Inyarwanda.com ati:
Twiteguye guha abakiriya bacu serivisi nziza kandi tukabatega amatwi ikindi tuje guha abakiriya bacu mu rwego rwo kongerera abakiriya bacu imbaraga mu byo bakora tuubaha inguzanyo. Ikindi uko tuzabafasha mu kubitsa no kubikuza mu ikoranabuhanga bakoresheje amatelephone yabo. Ikindi ntabwo tuzatuma amafaranga kuko bazajya bakoresha ATM amasaha 24/7. Ikindi nta mafaranga tutazajya twakira, nishimiye i Rusizi kuko ni ahantu umuntu ashobora gukorera ishoramari rye, ntitwatinya andi mabanki abakiriya niba bazajya bihitiramo bitewe n’uko tugiye kubaha ibyo bifuza kandi twiteguye kubatega amatwi.
James Asiiba; Umuyobozi wa Unguka Banki mu Rwanda
Uyu muhango wo gufungura ishami rya 23 mu Rwanda riri i Rusizi witabiriwe n’inzego zitandukanye ndetse hanabayeho umusangiro ku bantu bose bishimira iri shami rushya rya Unguka Bank mu karere ka Rusizi. Abaturage b'i Rusizi bahise batangira guhabwa serivisi zirimo no kubafunguriza konte ku buntu, intero yabo bose yari:”Unguka Bank uziye igihe.” UNGUKA BANK: ”PROGRESS&PROSPERTY”
AMAFOTO
Hari abayobozi mu nzego ztandukanye
Mc Buryohe ni we wasusurutsaga abantu
Abanya Rusizi bitabiriye ku bwinshi
Hano bari bategereje gufungurirwa amakonti ku buntu
Ba Nyampinga nabo bari bahari
Basangiye n'amafunguro
Habayeho n'umutambagiro mu guha ikaze Unguka Bank muri Rusizi
AMAFOTO: Francois Nelson Junior NIYIBIZI


text:
Ku bagore bose bashegeshwe n’amateka akarishye y’igihugu cyacu
Ijambo rya Madamu Jeannette Kagame , Madamu w’Umukuru w’Igihugu cy’u Rwanda
Ubwo dushoje ukwezi kwahariwe umugore mu Rwanda ndetse tukaba twitegura kwinjira mu bikorwa byo kwibuka ku nshuro ya 20 Jenoside yakorewe Abatutsi mu 1994, ndashaka guha icyubahiro abagore batandukanye b’abanyarwanda babashije guhangana n’umutwaro uremereye w’amateka y’igihugu cyacu.
Mu 1994, igihugu cyacu cyagize ibihe bigoye by’ubwicanyi kandi bitagira umupaka. Abagore b’abanyarwanda barokotse Jenoside yakorewe Abatutsi babonye ubwo bwicanyi ndengakamere ndetse bibaviramo kugira agahinda gakabije.
Ni abahamya b’ibyo igihugu cyanyuzemo ndetse kigatakaza abantu b’agaciro. Ni urumuri rw’ababyeyi, abana, abakobwa n’abagore batwikiwe mu nzu nta cyizere. Ni amateka ababaje, ateye agahinda kuyavuga.
Suzanne, ubu ugize imyaka 58, wagizweho ingaruka n’intwaro ikoreshwa cyane mu ntambara yo gufata ku ngufu. Wahuye n’umubabaro ukomeye no gutototezwa ubwo interahamwe zicaga umuryango wawe n’abaturanyi bawe. Wafashwe ku ngufu, umunsi ku munsi bigeza n’aho utakaza ubwenge.
Suzanne, wambuwe agaciro ndetse n’ubumuntu mu buryo bwose bushoboka, ntushobora kwicara cyangwa guhagarara cyangwa ngo ubashe gukora imirimo yawe isanzwe. Nta nubwo ushobora kwitaba uguhamagaye.
Josephine, warokotse ubwicanyi mu 1959, 1963, 1973 ariko mu 1994 abana bawe 7 ndetse n’umugabo wawe wari kugushyigikira mu bihe bizaza bicirwa mu maboko yawe.
Yolande warahizwe amanywa n’ijoro, ufata umwanzuro wo kudatandukana n’abana bawe nk’umubyeyi. Mu kurengera ubuzima bwanyu mwese no gushakisha uburyo bwo kurokoka, abana batatu ubaha mwishywa wawe ngo abahishe.
Ariko ubwo mwongeraga kubonana Jenoside yararangiye yari wenyine afite agahinda mu maso. Yolande washyizwe mu gihirahiro ku buryo tudashobora kubyumva.
Rose wari uteruye mu biganza umukobwa wawe w’umwangavu Hyacinthe, ubwo yapfaga mwihishe mu kiriziya muri St. Famille.
Yatanzwe n’umupadiri w’umugome na nubu ugikomeje kwigisha ubutaruhuka muri za kiriziya zo mu Bufaransa.
Rose nubwo nubwo wagiye utabonye ubutabera ariko iruhukire ntabwo urupfu rwe ruzagenda gutyo gusa.
Sonia,uko ukwezi kwa Mata kugeze, uhora ubona ishusho y’umwana mutoya imbere yawe wahondaguwe, amaraso akagutarukira mu maso. Nyuma y’imyaka 17 yo kugufasha gukira ihungabana , nawe ugerageza ngo ube intwari, wageze ku rugero rwo kuba warabashije kuva muri iryo hungabana.
Abagukunda twese twifatanyije nawe kugufasha kugera kure hashoboka ngo utandukane n’ibyo bibazo.
Dianne, ubu wiga muri kaminuza , ariko umugabo wafashe umubyeyi wawe kungufu ninawe wagufashe kungufu nubwo wari ufite imyaka itanu.
Umubiri wawe ukomeje kugira ingaruka z’uwo munsi mubi wo gufatwa ku ngufu nta nubwo uzi neza niba uzigera ubasha kubyara.
Kuri mwe mwese mwibuka abanyu bajugunywe mu migezi nifatanyije namwe ubwo munagamo indabo mwibuka uko amazi yabatwaye.
Ku batazi aho ababo baguye bakaba batarigeze bamenya n’amakuru y’irengero ryabo ndabakomeje, kandi ndabihanganishije, umutima uri kuri mwebwe.
Ku batarabasha kwihanganira uwo mubabaro kandi bakirira ariko mufite umwete wo kwigira ngo mubashe kuzamura basaza banyu na barumuna banyu, ndabasabira ngo umunsi umwe muzabone amahoro ndetse no gukomera.
Ku bihebye, ndabasaba kudacibwa intege n’abahakana bakanapfobya Jenoside birengagiza amateka twanyuzemo.
Ntimukabemerere kugena uko tubaho, ntimukabemerere kongera kudukora mu nkovu no kongera kwandika amateka yacu.
Kuri mwe mwese mukunda igihugu cyacu, reka dukomeze twibuke abambuwe ubuzima, twiyunge dutegura ahazaza hacu heza kandi dukomeza kwiyubakamo ubumuntu.
Mwebwe mwihanganiye amateka ababaje y’iki gihugu , ndabashimira, mbafitiye icyizere, mpa agaciro imbaraga zanyu.
Ubwo u Rwanda rwitegura kwibuka ku nshuro ya 20 Jenoside yakorewe Abatutsi, nshimiye, Suzanne, Josephine, Yolande, Hyacinthe, Rose, Sonia na Dianne kuko muhagarariye abandi bagore benshi bashengurwa n’amateka ababaje ndetse umuntu atakwiyumvisha n’ingaruka zayo.
Ndabashimiye banyarwandakazi kubera gukomeza kugira ubutwari bwo kwiteza imbere, kwaguka no kwiha agaciro.
Niba se mwe mutaracitse intege, twe twabitinyuka dute?


text:
Kicukiro: Irondo ry’umwuga ryasabwe kuzuzanya n’inzego z’umuteno mu kurinda abaturage
Yanditswe na SEZIBERA ANSELME
Uhagarariye urwego rw’Inkeragutabara mu karere ka Kicukiro Maj. Karasira Eugene, yatanze ubutumwa bukangurira abagize Irondo ry’umwuga mu murenge wa Gatenga mu karere ka Kicukiro basoje amahugurwa gusobanukirwa n’inshingano bafite, abashishikariza kumenya umubare w’abo barinze kugira ngo bafatanyije n’izindi nzego zibakuriye babashe kubacungira umutekano.
Ibyo byagarutsweho mu gikorwa cyo gusoza amahugurwa y’ukwezi kumwe y’abagize irondo ry’umwuga bo mu murenge wa Gatenga mu karere ka Kicukiro bangana na 165, kuri uyu wa 13 Nzeri 2018.
Maj. Karasira agira ati: “Iyo urinda umuntu, uko umukurikirana ni nako na we agukurikirana, ntiwarinda umuntu utazi bityo murahamagarirwa kumenya abo murinze, mumenye kwa kanaka, abahatuye, uko babaho ni bwo muzamenya amakuru yabo murinze.”
Maj. Karasira asaba urwo rwego gutangira amakuru ku gihe kugira ngo agere ku nzego zibakuriye zibafashe mu kurinda ibyaha kuko amakuru atangirira aho baba bari ubwabo kandi ahari ibibazo baba bahazi neza ariko bakaba batarashobora kwitandukanya na byo.
Agira ati: “Abanywa urumugi n’abarucuruza muba mubazi, ndabasaba kuba inyangamugayo, kuba abanyakuri kugira ngo murinde umutekano kandi mukarangwa n’indangagaciro bityo abaturage bandi bakabareberaho. Mwitandukanye n’ababashukisha ruswa ngo mubakingire ikibaba mu byaha bakoze.”
Umuyobozi w’Ingabo wungirije mu karere ka Kicukiro Maj. Mutagoma Emmanuel, abishimangira asaba abakora Irondo ry’umwuga kuzirikana icyo amahugurwa bahabwa abasigira no guhora biteguye kunoza akazi neza kandi bakubahisha umwambaro w’akazi bambaye birinda kuwukoresha ibyo bishakiye.
Agira ati “Muheshe uwo mwambaro mwambaye agaciro, si uwo kujyana mu tubari kunywa inzoga. Mube inyangamugayo mwirinda ibiyobyabwenge na ruswa z’amafaranga 1000 kuko bibusanya n’inyigisho mwahawe, murye duke kuko arit wo dufite akamaro.”
Maj. Mutagoma abibutsa ko nibarangwa no gufatanya n’Ingabo z’Igihugu, Polisi y’Igihugu n’urwego rwa DASSO bagashyira hamwe, bagahuza imyumvire, nta cyaha cyaboneka kuko ari cyo barwanira.
Ati: “Duhashye urumogi, ubujura bucukura amazu n’ibindi byaha kuko abazanga kubivamo hari izindi nzira bizakorwamo bakabicikaho. Mwirinde amatiku n’amakimbirane kuko ari bwo akazi kagenda neza.”
Uyu muyobozi w’Ingabo wungirije mu karere ka Kicukiro Maj. Mutagoma Emmanuel yakomeje asaba abayobozi b’Utugari n’Imidugudu gukorana neza kugira ngo n’irondo rikorwe neza kuko hari abagaragara ko badashyiramo imbaraga, bityo ugasanga hari abinjira mu kazi k’irondo ry’umwuga bazwiho ingeso yo kunywa urumogi cyangwa ubujura.
Ushinzwe irondo ry’umwuga muri uyu murenge wa Gatenga ho muri Kicukiro, Mutanguha J. Claude, atangaza ko abanyerondo bahuguwe ku masomo 15 ku bintu bitandukanye birimo amasomo ajyanye n’ubuzima, gukumira ibyaha, ikinyabupfura, imikoranire n’inzego, gucunga umutekano n’ubwizigamire. Mutanguha agashimangira ko buri kwezi abanyerondo b’umwuga bazajya bahugurwa ku isomo runaka rigamije kubongerera ubumenyi.
Umuyobozi w’umwe mu midugudu igize Gatenga unahagarariye bagenzi be ari na bo bashinzwe irondo bya hafi Murangira Fazili, yatangaje ko abaturage bamaze kugirira ikizere urwo rwego rw’irondo ry’umwuga kubera umusaruro rubagaragariza kandi aboneraho gushima abaturage kubera ko bahemba abanyerondo b’umwuga bakanabashakira imyambaro.
Umuyobozi ushinzwe ishami ry’igenamigambi muri sosiyete y’ubwishingizi Radiant Gakuru James, avuga ko nk’umufatanyabikorwa w’Akarere ka Kicukiro mu by’umutekano bagaragaje uruhare rwa Radiant mu kubahiriza no gushyira mu bikorwa irindo ry’umwuga mu murenge wa Gatenga basinyana amasezerano y’umwaka umwe mu bwishingizi ku banyerondo.
Gakuru avuga ko batanze ubwishingizi bw’impanuka kuri abo banyerondo 172 mu gihe bari mu nzira bajya ku kazi, bari mu kazi n’igihe bari mu nzira bakavaho, kandi bakaba bafite gahunda yo kuyagurira mu yindi mirenge igize aka karere ka Kicukiro.
Umunyamabanga Nshingwabikorwa w’Umurenge wa Gatenga muri Kicukiro Manevure Emmanuel ashimira ubuyobozi bw’igihugu bwabashyiriyeho urwego rw’Irondo ry’umwuga n’uruhare rwaryo mu kunganira izindi nzego zisanzwe zihari mu kubungabunga umutekano w’igihugu.
Avuga ko iri rondo rigitangira ritakoraga neza n’abaturage bakaba batari barifitiye ikizere, ariko nyuma y’amahugurwa bahabwa byagize impinduka. Manevure yibutsa iri rondo ko agaciro n’ikizere bazagirirwa ari bo bazabyihesha, bakabyishakamo bashingiye ku mikorere yabo n’uburyo bitwara. Yashimye ubuyobozi bw’Ingabo zIgihugu kugira ubufatanye n’umurenge ayobora mu kubaka ubushobozi bw’irondo kugira ngo abarigize bashobore kumva neza ibyo bakora n’ibyo abaturage babatezeho.
Mu kurushaho kunoza no koroshya akazi k’irondo ry’umwuga hakaba haratanzwe amatelefone ndendanwa ku rwego rw’umudugudu ndetse buri munyerondo ahabwa ubwishingizi mu kazi.
Irondo ry’umwuga rikaba rikora akazi ko gucunga umutekano, ariko kandi n’abaturage bawucungirwa bakagira uruhare rugaragara mu gutanga amakuru ya ngombwa ku gihe, kugira ngo hirindwe icyo ari cyo cyose cyahungabanya umutekano aho batuye.
Umutekano w’igihugu ni wo shingiro ry’iterambere ryacyo, kuko nta cyo abagituye bashobora gukora igihe cyose badafite umutekano, ari yo mpamvu mu Rwanda buri wese aba asabwa kuwugiramo uruhare, anarugira mu kurinda ibimaze kugerwaho.


text:
Imiryango igera kuri 19 icumbitse mu nzu zishaje zahoze ari iz’abazungu ahitwa mu kidage mu kagali ka kavumu umurenge wa Busasamana ho mu karere ka Nyanza,iravuga ko ubu iri kwirukanwa n’ubuyobozi muri izo nzu ntaho buberekeza ,mu gihe ngo bakomeje kwizezwa kubakirwa ariko ntibikorwe.
Ubuyobozi bw’akarere buravuga ko bose bagomba kuva izo nzu zishaje bakazafashwa kubona aho baba.
Hazwi nko mu kidage,ngo bitewe n’abazungu bahoze bahatuye,ubu hagaragara amazu n’amakontineri bishaje byangiritse ,ariko byose bituwemo n’imiryango y’abatagira aho baba,yiganjemo abari barasigajwe inyuma n’amateka.Umwaka ushize aba bavugagako baje aha bavuye mu bice binyuranye badafite aho kuba,abandi basenyerwa n’ibiza abandi bimuka muri nyakatsi,ariko bashyirwa aha bizezwa kubakirwa,gusa ngo zikubakwa zigahabwa abandi.Icyo gihe ubuyobozi bw’umurenge wa Busasamana bwavugaga ko buteganya kububakira,uko amikoro agenda aboneka.
Kuri ubu noneho aba baturage baravuga ko bahangayikishijwe n’uburyo bari kwirukanwa muri ayo mazu n’ubuyobozi,nyamara ntaho bafite berekeza.
Cyakora aba ngo ntibiteguye kuva muri aya mazu batujwemo,ngo nibanavamo barasasa mu mashyamba kuko ntahandi bafite bajya mu gihe ngo batubakiwe nk’uko bahoze babyizezwa mu myaka ine bamaze aha.
Ubuyobozi bw’akarere ka Nyanza bwo buravuga ko aba bagomba kuva muri ayo mazu vuba ,kuko atari ayo guturwamo,bitewe n’uko bagenda biyongera umunsi ku munsi bakahacumbika binyuranyije n’amategeko.Cyakora Ntazinda Erasme umuyobozi w’aka karere ka Nyanza avuga ko mu kuhimurwa hazafashwa imiryango itishoboye koko isanzwe izwi mu buryo bugaragara,abandi bagasubira aho baturutse kuko hari n’abavuye mu tundi turere. Utabariyemo abana benshi iyi miryango ifite aha,aha ngo habarurwa imiryango 19 mu gihe ubuyobozi bw’umurenge wa Busasamana buvuga ko leta yabaye ihatuje imiryano ine gusa ,abandi ngo bagiye baza babasanga bakomeza kwiyongera bakurikiye izi nzu n’amakontineri bishaje babamo ku buntu.


text:
Abakobwa 20 bahataniraga kuba MissRwanda2018 batangiye umushinga ubahuje wo gutanga umusanzu wabo mu kubaka imibereho myiza n’iterambere mu gihugu, bahereye mu karere ka Bugesera mu gikorwa cyo kurwanya imirire mibi.
Aba bakobwa baganira n’urubyiruko i Ntarama
Bagikoze ku munsi mpuzamahanga w’urubyiruko bahereye mu mirenge ya Ntarama na Nyamata.
Ni igikorwa kitabiriwe n’urubyiruko rwinshi rwaje no kureba aba bakobwa bahatanaga, umuyobozi w’urubyiruko ku rwego rw’ igihugu na Richard Mutabazi umuyobozi w’Akarere ka Bugesera.
Bafashe umwanya wo gutanga ubumenyi bwabo ku baturage ku bigendanye no kurwanya imirire mibi, bubakira imiryango imwe uturima tw’igikoni banayiganiriza ku kuboneza urubyaro.
Umuyobozi w’Akarere yashimiye cyane aba bakobwa umuhate wabo mu kugira inama urubyiruko ku bikorwa bigamije kwiteza imbere no gukunda igihugu.
Aba bakobwa kandi basuye Impinganzima Hostels icumbikiwemo abakecuru b’incike biswe Intwaza basiga bahubatse akarima k’igikoni kagezweho.
Umuseke watangaje ko, Miss Uwase Fiona wavugiye bagenzi be yibanze cyane mu gushima ubuyobozi bw’igihugu bwahurije hamwe Intwaza bigatuma bongera ikizere cyo kubaho nk’uko nabo babivuze.
Miss Uwase ati “Muri twe hari abataragize amahirwe yo kuba babona ababyeyi babo cyangwa se ba Nyirakuru bangana namwe kandi tuziko utaganiriye n’abantu nkamwe aba ahombye byinshi ariko iyo tugeze aha tugasanga mwishimye tugasangira tukaganira mu twigisha byinshi kandi bizadufasha mu buzima bwacu bwose”
Nyuma bagiye gusura Impinganzima Hostels
Baganira n’abakecuru batuye muri iki kigo
Kuganira n’abakuru ngo hari ibyo bibigisha kuko hari abataragize amahirwe yo kubagiraKuganira n’abakuru ngo hari ibyo bibigisha kuko hari abataragize amahirwe yo kubagira
Bafatanyije kubaka akarima k’igikoni kagezweho
Banafatanyije kandi na Mayor w’Akarere ka Bugesera (wa gatatu uvuye ibumoso)
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
www.eachamps.rw
Umuhanzi Olivis Mugabo wigeze kugacishaho mu rukundo na Miss Vanessa Uwase yavuze uko we n’uyu mukobwa babanye muri iki gihe nyuma yo gutandukana nabi bakandagazanya ku karubanda.
Urukundo rwa Vanessa na Olivis rwatangiye kunugwanugwa muri 2015, icyo gihe akenshi bacaga amarenga ku mbuga nkoranyambaga ndetse badasigana ahantu hose bagiye gusa mu itangzamakuru ntiberure ko bakundana.
Muri 2016 urukundo rwabo rwakajije umurego ndetse ku mbuga nkoranyambaga no mu itangazamakuru batangira kwerura ko bakundana kandi badateze kubireka kubera umunezero udasanzwe buri umwe yahaga undi.
Ibyabo byaje kurangira muri 2016 n’ubundi nyuma y’amezi make batangiye guhamya ko bakundana. Batandukana Vanessa yabengeye Olivis ku rubuga rwa Instagram avuga ko ari umwana agifite igihe cyo gukura.
Yagize ati "Mbega ukuntu nari nkumbuye ubuzima bwo kuba ingaragu... Ndacyari muto sinabasha kurera umwana w’abandi kandi ndakuze sinabasha gukomeza gutegereza. Nakundaga umukunzi wanjye kugeza ubwo mbonye ko agifite imyaka myinshi yo gukura, ariko simfite n’umunota wo kumutegereza."
Olivis akimara kubona aya magambo y’uyu mukobwa yahise arya karungu nawe ajya kuri uru rubuga rwa Instagram yandikaho ko uyu mukobwa atarakwiriye kuvuga aya magambo kuko nta wita umwana uwo yambariye ukuri (uwo baryamanye)
Yagize ati "Nk’uko wavuze ko ndi umwana, wenda ndi umwana cyane byo kutabasha gusobanukirwa uburyo witwara mu bantu bafite indangagaciro, nanicisha bugufi byo kuba mbasha gusangira ubuzima n’umuntu nkawe udashaka gukozwa ibyo guhinduka... Umunyabwenge yaravuze ngo ibyo tunyuramo ni umwarimu... Yego rwose ndi umwana utabasha kwihanganira uko untesha umutwe mu gihe cyo kwisinzirira, kandi ndakora cyane umubiri wanjye ukeneye kuruhuka ntawe unsakuriza ku muryango...sinkwanze wowe nanze icyagusohotsemo gusa nifuje kukubwira nti ntawita umwana uwo yambariye ukuri."
Uyu mukobwa nawe ntiyigeze azuyaza ahakana ko yaba yararyamanye na Olivis avuga ko nta kibazo kirimo kuko uwo babikoze yari umukunzi, yongeraho ko uwamuseka ari uwaba akiri isugi.
Nyuma y’imyaka ibiri aba bombi batandukanye, Mu kiganiro Kt Idols Olivis yongeye guhamya ko we n’uyu mukobwa bakibanye neza nk’inshuti zisanzwe.
Yagize ati "Nyuma y’uko habayeho ibyo muzi by’urukundo bikarangira, ntago bishobora kubuza ko twaba inshuti zisanzwe, page yarahindutse ubu turi kugendera ku yindi page ikurikiyeho, ubu nta kindi kiriho uretse ubucuti busanzwe. Birashoboka ko twakongera gukundana gusa ubu ntago mbifite muri gahunda.”
Mu minsi yashize hari havuzwe inkuru z’uko aba bombi baba bagiye gusubirana gusa babyamaganiye kure bavuga ko nta kintu kidasanzwe gisigaye kibahuza uretse ubucuti busanzwe no kuganira nk’abantu bigeze kukanyuzaho mu rukundo.
Itsinda rya Active Olivis aherereyemo riherutse gukora indirimbo ryahuriyemo n’umunya-Tanzania witwa Mwana Fa yitwa Go Mama.
Olivis na Vanessa bagikundana bahoraga bari kumwe agatoki ku kandi
Go Mama , indirimbo Active yahuriyemo na Mwana Fa11 months ago | by Theos Uwiduhaye


text:
Kinyarwanda
You are here: Home / Translations / Kinyarwanda
Amakimbirane : Conflict-War with Iraq:, 19 March 2003
Kinyarwanda translation from Kimuli Leonard kimronald@avu.org
Mbere y` intambara: intwaro za kirimbuzi
Tariki 19 Werurwe 2003 saa kumi n`ebyiriz`umugoroba muri Amerika
Iyi nkuru yanditswe habuze iminota mirongo itatu ngo twumve ko intambara
yatangiye muli Irake.Hepfo, turagendera ku byavuzwe byerekeye uburyo izo
ntwaro bita intwaro za kirimbuzi zikora .Uko kurimbura ntabwo ari igikorwa
kigaragara ahubwo ni uguhungabanya imitekerereze isanzwe y`umuntu nkuko bishobora
kumera mu minsi yegereje urupfu. Uburemere bw`iyi nyandiko bishingiye ku
gihe turimo.Turagerageza kwerekana uburyo ubwoko bw`abantu bushobora gukirira
cyangwa gutakariza muli ibi bihe bitwegereza intambara.
AKAMARO
Buli muntu wese afite uburyo yumva intambara n`ukuntu yabyifatamo.Igihe
twebwe AMY na ARNY,dutekereza intambara n`akamaro kayo.Iby`ingenzi byerekana
akamaro kavugwa mu binyamakuru ni uko ari intwaro za kirimbuzi.Kuba bivugwa
ko izo ntwaro ari mbi aliko ntibyigeze bishyirwa mu bikorwa, intwaro zabaye
nka baringa-bivugwa ko biriho ariko bitagaragara.Turabyita baringa tubigereranya
n`akamaro k`ibihugu n`abategetsi babyo.Baringa bavuga ngo iri aha aliko ntibayerekane
kuva benshi bahakana ko ibaho .Akamaro ka baringa kerekana kamere yacu twese,mutegetsi
uwo ariwe wese no muli buri gihugu.Muli make intwaro ni ibikorwa byacu bya
kirimbuzi.Izo ntwaro zitera ubwoba umuryango wose w`abantu(isi yose).Kubera
izo ntwaro turii hafiyo guhungabana,turi no mubyago byo guhungabanya abantu
ndetse n`ibintu.
IBIDAFITE IHURIRO
Mu bihe biteye agahinda ndetse bikomeye,abantu twese tugaruka inyuma kuli
bicye tuzi neza by`iyi si. Twebwe AMY na ARNY tuzi ko abantu n`isi bihinduka
bigafata intera ndende cyane mu myifatire yabo mugihe ibihe bimeze nabi ndetse
n`amacakubiri bari barabyibagiwe.Ingaruka muri uko kugera kure mu gutekereza
ni uguhindagurika kw`imitekerereze yacu ya buri munsi. Imyumvire y`isi ku
byerekeye intambara yahungabanyijwe n`ingufu z`intwaro za kirimbuzi.
URUPFU NO KWOROHEREZA
Ingaruka z`urwo rugendo rubabaje kandi ruteye ubwoba, ni ugupfa mu bitekerezo.
Muli urwo rugendo Ugutekereza kwacu kwa buri munsi kurahungabana,Njyewe irabura
neza nezaIiyo ayo maherezo aduhungabanyije ntabwo tuba turi mu byago byo
kuba twapfa gusa.amahirwe avuye mu mihindukire yo gutekereza ashobora rimwe
na rimwe kutuvana muri urwo rwego. Hafi yo gupfa ububabare n`ibyishimo bikabije
byo kuba umuntu bihinduka kuva ku isi. iyo twipakuruye amakimbirane kw`isi
dushobora gukoresha ubumenyi tutigeze dukoresha mbere.Nk`ababyitegereje kandi
batabibayemo gusadushobora kwerekana ubu iki, ubu kiriya.Ubu ubumenyi bw`inabi
bwashyizwe ku ruhande,kugira amahoro byari byaribagiranye .Ubu jyewe, ubu
wowe, ubu twese .ubu nibihe byashize ndetse n`ibizaza.Ubu iburasirazuba-amajyepfo,ubu
uburengerazuba n`amajyaruguru .Muli ubu buryo buri gikorwa kiragaragara,kigakoreshwa
ndetse kikaba cyanagenzurwa.
IGITERA INTAMBARA
Kubera ko tuzi ko intambara ari amakimbirane ayo ariyo yose adafite umuhuza,igitera
intambara ni uguhungabana kw`imitekerereze ni ukuvuga kutita ku bintu no
kubyoroshya,kugirango uhagarike intambara ugomba kumenya kworoheranaKkugeza
ubu ubwoba bw`isi bwateye intambara n`amaraso arameneka, bikarangirira gusa
mu ruhande rumwe twemera ko kumva intambara n`akamaro kayo byumvikanisha
uburyo bushoboka bw`intwaro za kirimbuzi,buzatera imyumvire mishya. muli
ubwo buryo dushobora kuba twirengagije amakimbirane tukayoroshya.
KWOROHERANA
Muli make buri wese agomba kumenya icyo ali gukora ibu,urugero kwirinda
intambara,kurwana,gutekereza ,gushyigikira amahoro,intambara no kugirea ubumenyi
buhoraho cyangwa bwa buri kintu.Ibyiyongera kubyo uri gukora koresha ubumenyi
bwo kworoherana mu bihe byose. Ugomba kwerekana uruhare rwawe,umuhuza akagaragara.
Ibyo ushyigikiye bigomba kugaragara kandi bigashoboka. Tuzi ko ubumenyi buhoraho
bugabanya iintambara.ibyo dishyigikira ntibigomba gusa kubuza abandi kugira
uruhare mi ntambara ahubwo gukorera hamwe kugiramgo turebe ingaruka z`intambara
mbere yuko iba.tumenye ubusazi maze tubukoreshe muburyo bw`ubuwumvikane
ICYO INTAMBARA IVUGA
Intambara n`uko ubyumva,aliko mubyukuli intambara ni nk`urupfu ituma ugendera
ku bitekerezo byo kuvuga ko buri kintu cyose gikenerwa.ibibi cyane nuko twumva
ko buri kintu cyose kiriho ali cyiza aliko bitari mulitwe cyangwa hagati
yacu .
Byahinduwe mu kinyarwanda na
KIMULI
Murakoze


text:
nukuri pe ibi nibyo bita ikosora kuko byari byiza ahubwo nabandi murebereho kuburyo umucu nyarwanda utazacika
Rwose ntago dushaka ko umuco wacu ugendera kubitekerezo by’umupfumu ntamuminisitiriuraha.
Eee! Ibibinu Koribyiza Ra Nikuriya Kera Byagendaga Nge Ndabona Aribyiza Kurusha Nibyo Twe Twita Kizungu Hagataho Ariko Uyumugeni Nimwiza Pe Nange Mamwifuza
nta muphumu wayobora abantu b imana
uyu
mugabo ndamwemeye cyane twese turebereho
Nyakybahwa Paul Kagame wacu twitoreye tuziko nawe areba kure yicecekeye nubwo akora ibintu atunguranye uko abyishakira mu bushishozi yifitiye kdi abifitiye n’ubushobozi ariko njye ngusabiye ko yakugira Minister w’umuco Dr Rutangarwamaboko kuko ibyo ukora kdi ubaho atari ubu bukwe gusa byatugaragarije abanyarwanda ko umuco ukurimo kdi ko ugiye munzego zifata ibyemezo wazahura Igihugu kurutaho nk’uko uhora utuzahura mubyigisho byawe by’Ubuzima Bushingiye Ku Muco kdi rwose nziko benshi mu Banyarwanda bakwifuza kurutaho keretse ahari utaramenya ibyawe cg ngo abyumve. Urugo ruhire Muganga Rutangarwamaboko n’Umugeni wawe Umuziranenge, Imana y’i Rwanda ikomeze ihire Igihugu cyacu.
Nyakybahwa Paul Kagame wacu twitoreye tuziko nawe areba kure yicecekeye nubwo akora ibintu atunguranye uko abyishakira mu bushishozi yifitiye kdi abifitiye n’ubushobozi ariko njye ngusabiye ko yakugira Minister w’umuco Dr Rutangarwamaboko kuko ibyo ukora kdi ubaho atari ubu bukwe gusa byatugaragarije abanyarwanda ko umuco ukurimo kdi ko ugiye munzego zifata ibyemezo wazahura Igihugu kurutaho nk’uko uhora utuzahura mubyigisho byawe by’Ubuzima Bushingiye Ku Muco kdi rwose nziko benshi mu Banyarwanda bakwifuza kurutaho keretse ahari utaramenya ibyawe cg ngo abyumve. Urugo ruhire Muganga Rutangarwamaboko n’Umugeni wawe Umuziranenge, Imana y’i Rwanda ikomeze ihire Igihugu cyacu.
Mbega ibintu byiza ndabikunze kandiiiii mbese sinabona uko mbivuga umugeni mwiiiiiza umugabo nyamugabo(rasta live up)
mbega umugeni mwiza ahubwose abakobwa nkabariya babaho kweri ubwitonzi umubiri naturere abatora bamiss KBS ntimuzi gushishoza asekaneza
mbega umugeni mwiza ahubwose abakobwa nkabariya babaho kweri ubwitonzi umubiri naturere abatora bamiss KBS ntimuzi gushishoza asekaneza
Nibyiza Cyane umucyo nyarwanda ntugacike
Ubukwe bwiza cyane mumuco nyarwanda.umupfumu yatwemeje dore Ko afite mumugeni mwiza.urugo ruhire
Mbona abanyarwanda bararindagiye mumutwe, none se ko aba yokoze ngo ibyo yita ko abandi badakora, nyuma agashyiraho n’agatimba gatwikira umugeni ibyo mumutwe haba ari hazima koko? Abanyarwanda nidushaka tuzabyemere twararangiye mumutwe.
Mwongeye kwirirwa banditsi b’iyi nkuru? None se uyu mwita umupfumu nawe iri zina mumuha yaba aryemera cyangwa gupfumura byemewe mu Rwanda?
Umva ntibishoboka ko byose byaba kinyarwanda ariko transport na reception birahendutse pe. Reba iriya buffet ukuntu ihendutse. Dusubire ku muco nibwo ubukwe butazaduhenda.
Uyu Rutangarwamaboko mukuriye ingofero pe. Ibintu bye bigaragara ko yabiteguye mu buryo bw’umwihariko bitandukanye n’ibyubu. Ndibwira ko bikunze n’abatarabashije kuhagerabazatwereka tukiheraijisho uko kera ubukwe bwabaga bumeze n’ubwo bitaba 100% ku 100% kuko umuco ukura. Congrats Rutanga weee
HE azakugire minister w’umuco nibura wakwigisha abantu bakagarukana umuco


text:
Ejo hashize nari mvuye I Butare, mfite gahunda yari gutuma inzozi nagize kuva mu bwana ziba impamo. Ibigo byubahiriza igihe mu gutwara abagenzi byo mu majyepfo ni Volcano na Horizon. Nuko ubwo mva mu rugo saa tatu za mugitondo, nizeye ko ngera I Kigali mu masaha abiri n’iminota cumi n’itanu, kugira ngo nitegure kujya muri iyo nama yagombaga kubera ku Kimihurura saa munani z’amanywa.
Ntushobora kwibaza uburyo nataye umutwe nkanagira igihunga maze kumenya ko ntashobora kubona imodoka mbere ya saa tanu n’igice, kuko amatike yose ya Volcano na Horizon yari yaguzwe. Mbuze uko mbigenza ngura itike ya Sotra. Nari nsanzwe nzi ko muri Sotra bakora nabi, ariko sinari nzi ko bigeze hariya pe. Bisi yahagurutse iminota mirongo itatu ikererewe, hanyuma n’igihe yahagurukiyeho, igera I Kigali irengejeho iminota hafi mirongo ine, kuko mu nzira, shoferi yagendaga ahagarara agashyiramo abantu, ubundi akajya kwihagarika.
Urwo rugendo rwose rwari nk’uko wabona inshuti wizera isesagura umutungo waruhiye ukabirira ibyuya imyaka myinshi. Inzozi zanjye zari zigiye gupfa. Sotra Express ikwiye kuvanamo ijambo “Express” ku kirango cyayo cyangwa se igahindura bakira bakiriya, kuko ubwo nagize umujinya mbwira shoferi ninubira imikorere ye mibi, icyo yansubije ni uko ngo niba ntishimye nkwiye kugura imodoka yanjye.
Ayo magambo numvise ameze nk’ankanguriye ibintu bibiri: kugura imodoka yanjye no kumenyesha abafite amatwi yo kumva iby’agaciro k’igihe: Leta ikwiye gushyiraho ingamba zo kuvura ibigo byigenga n’ibiyikorera indwara yo kwangiza igihe, maze abanze guhinduka ikabashyira muri puberi, kuko atari bo ubwabo bigirira nabi bonyine: bafite ubushobozi bwo gutuma inzozi z’umuntu z’agaciro kurenza izindi zihinduka ubusa. Ikindi kandi iyo mikorere ni icyasha gisa nabi ku isura y’igihugu.
Igihe ni amafaranga. Abantu bamwe igihe cyabo bakibara mu madorali yo muri Zimbabwe, abandi bakacyibara mu madorali y’Amanyamerika, abandi bakacyibara mu ma pawundi w’Abongereza, abandi bakacyibara mu madinari yo muri Koweti. Abandi nabo buri segonda ryabo ni nk’igiceri cy’izahabu, abandi ni nk’inkindi ya diyama ihenze cyane. N’ubwo twese dufite ubwo bukungu, ntitubuha agaciro ku buryo bumwe, nk’uko amafaranga y’amahanga atagira agaciro kamwe. Guha igihe agaciro nibyo bitandukanya igeno ry’abantu, nibyo bituma igihugu kitagira umutungo kamere ariko gifite abantu baha agaciro igihe nk’Ubuyapani gitandukana n’igihugu gifite umutungo kamere utabarika nka Kongo, ariko kikaba gifite abantu batekereza ko bazabaho iteka ryose.
Ibaze uko wakwiyumva uhuye n’umuntu, reka tumwite Bwengebuke, agenda ajugunya inoti za bitanu, n’ibiceri bya zahabu, n’ibintu by’agaciro mu nzira. Wahita uvuga uti: “ We baba we! Bwengebuke yarwaye mu mutwe noneho!” Ibaze noneho Bwengebuke abaye umuntu ukunda, nk’umwana wawe cyangwa se umugore wawe. Ikintu wakora ni ugushaka umuganga uvura indwara zo mu mutwe, kandi ntushobora gutuza icyo kibazo kitarakemuka burundu. Amasaha abiri uri kumwe n’umukunzi wawe ushobora kumva ari make cyane, nta gaciro afite cyane, nyamara iminota ibiri ishobora kugira agaciro kanini cyane, kuko ishobora guhindura ubuzima bw’umuntu cyangwa se bw’ikigo mu buryo budasubirwaho, iyo uwo muntu cyangwa se icyo kigo kizirikana amagambo y’ubwenge Mahatma Gandhi yavuze, agira: “ Baho nk’aho uzapfa ejo, kandi wige nk’umuntu uzabaho ibihe byose.”
Olivier Biraro.
{loadposition socialplugins}


text:
Uburyo abantu bitwara mu mpamvu iyo ari yo yose ituma bisanga batagira umukunzi ariko usanga bitandukanye, kuko hari ababasha kubaho bishimye, mu gihe abandi bibagora kubaho ntawe bafite bakundana.
Urubuga the Standard Media ruvuga ko hari abantu usanga barashyize ibyiringiro mu buzima bw’abandi, ku buryo bumva ko bidashoboka ko babaho bonyine, bituma akenshi usanga banihambira mu rukundo rudafite aho ruberekeza.
Nibyo koko mu rukundo umuntu aba agomba kugira icyo yigomwa cyangwa yihanganira kuko iteka ibintu byose bidashobora kugenda uko tubyifuza, ariko niba ubikora kandi ufite ibimenyetso ko urukundo rwanyu ntaho rugana, bigaragaza ko mu buzima bwawe utinya kubaho uri wenyine.
Ukundana n’umuntu wirinda kubaho udafite umukunzi
Gutinya kubaho wenyine ni ibintu bibaho ndetse akenshi ubwoba umuntu aba afite butuma yemera gukundana n’uwo ari we wese kugira ngo byitwe ko afite umukunzi ndetse amufashe komora umutima we.
Iteka niba wisanga ukundana n’abantu wicara ubwawe ukibaza ukuntu ukundana na bo n’iki ni ikimenyetso ntakuka ko utinya kubaho uri wenyine.
Utandukana n’umwe uhita wirukira mu maboko y’undi
Niba nta na rimwe birabaho ko umara igihe kirekire udafite abo mukundana, ngo ufate umwanya wo kumenya icyatumye utandukana n’uwahoze ari umukunzi wawe, birakwiye ko wongera ukisuzuma.
Niba iteka wisanga wakundanye n’undi muntu ukugaragarije ko akwitayeho kandi utarabasha gushyira ku murongo ubuzima bwawe nyuma yo gutandukana n’uwari umukunzi wawe, nta kabuza urwaye indwara yo gutinya kubaho nta bandi bantu bari hafi yawe.
Iteka uba ushaka ko bagushakira umukunzi
Niba uri wa muntu iteka uba usaba inshuti zawe kuguhuza na bashiki cyangwa basaza babo, abo bakorana cyangwa abandi bo mu muryango wabo, ukeneye kongera kwisuzuma ukumva ko kubaho utagira umukunzi ntacyo bitwaye.
Akira uko ubayeho, ukore ibigushimisha, ureke urukundo rugusange aho kurwinginga.
Wihambira mu rukundo rudafite icyerekezo
Niba umukunzi wawe agutoteza, akaguca inyuma ndetse agakora n’ibindi bibi byinshi nawe ubona ko bitagukwiye ariko ugakomeza kurwana urugamba rwo kugumana nawe, nta kindi kibigutera uretse gutinya kubaho wenyine nubwo uko byagenda kose wisanga byakubayeho.
Wikwishyiraho amakosa ye ngo wumve ko ari wowe umutera kukwitwaraho nabi. Fata umwanzuro utandukane na we mbere y’uko akwangiriza ubuzima.
Utegereje ko ahinduka
Hari abantu bamwe usanga bafite abakunzi bitwara nabi, ariko aho gufata umwanzuro wo gutandukana nabo bagahitamo gutegereza ko bahinduka.
Nibyo koko guhinduka birashoboka cyane ariko burya impinduka zituruka ku muntu ku giti cye, nyuma yo kwisuzuma akumva ko igihe kigeze ko agira ibyo ahindura mu mibereho ye.
Nubwo izi mpinduka ushobora kuzigiramo uruhare haba mu buryo buziguye cyangwa butaziguye, niba wumva utakwihanganira kubana na we uko ameze, wikwemera gutakaza umwanya wawe utegereje ibisa n’ibitangaza.
Niba utandukanye n’uwo mwakundanaga, ni byiza ko ufata umwanya uri wenyine kugira ngo ubashe kwisuzuma, kumenya ibitaragenze neza ndetse wongere wubake ubuzima bwawe ubutegurira kuzongera kwakira urukundo.


text:
Kunde wahunze afite ipeti rya Sergent Major yabaye muri FDLR igishingwa kugeza mu 2002 ubwo yitandukanyaga nayo.
Uyu mugabo kuwa Gatatu w’icyumweru gishize, yaganirije urubyiruko rwari mu Itorero Urunana rw’Urungano i Gabiro mu Karere ka Gatsibo, avuga ko akurikije abantu bakomeye bahoze muri FDLR bakayivamo, nta mahirwe na make yo kuba bafata n’umugududu.
Yagize ati “Nk’abantu bakiri hanze, twari dufite Jenerali warwanaga cyane, wari umurwanyi kabuhariwe, watumye imyaka yose tuba hariya za Masisi na hehe, ariko ageze ho arareba aravuga ati ‘icyo ndwanira ni iki?’ arataha. Ubu se nka Soldat ukiri hariya cyangwa Kapolari, Gen. Rwarakabije yaratashye, ubwo abandi barakora iki koko ! Bararwazarwaza ngo bazaza, sha umva ko bagira ngo iki nibabona n’Umudugudu, ngaha aho ndi!”
Kunde uvuga ko yabaye umwe mu barinda kwa Perezida wa Congo Brazzaville, yatangaje ko bagiye babeshywa n’ibihugu bitandukanye bakabirwanirira bibabwira ko bizabafasha gufata u Rwanda ariko bikarangira babonye ko bibabeshya, nta n’ubushobozi bifite bwo kurwanya Inkotanyi ngo bizitsinde.
Ati “Twigishaga (urubyiruko) twumva tugomba kugaruka cyane cyane ko twari dufite na Mobutu uzadufasha, twagombaga gukoresha urubyiruko kugira ngo tubone abakomeza kudushyigikira ariko igihe cyarageze nsanga ibyo nkora ndi kwibeshya, nibwo nafashe inzira ndagaruka nza gufatanya n’abandi kubaka igihugu.”
Uyu mugabo usigaye ari umuhinzi-mworozi mu Karere ka Nyarugenge, yanyomoje abumva ubuhamya atanga bakavuga ko ari ibyo baba bamutumye.
Ati “Abari hanze baravuga ngo ni igipindi batera, ese bantera igipindi bakampingira n’ibijumba? Bantera igipindi bakanyororera ingurube?”
Kunde yasabye urubyiruko guhaguruka rugahangana n’abakomeje gusebya u Rwanda, bakwirakwiza amakuru y’ibinyoma bifashishije ikoranabuhanga.
Ati “Umuntu ari hariya hari abantu bamubeshya, by’umwihariko mwe urubyiruko mu ikoranabuhanga, nimuzajya munasoma mujye mushishoza murebe n’impamvu uwo muntu yanditse ibyo. Dufite abantu bagira gutya hano, akiba cyangwa agatsindwa, agatsindwa n’inda ye cyangwa se kubera ubugome yashatse gukora butagiye mu bikorwa, akavuga ati ‘ndahunze’.”
Minisitiri w’Ingabo, Gen James Kabarebe, na we aherutse kuvuga ko FDLR iramutse iteye itamara iminota itanu ku butaka bw’u Rwanda.
Komisiyo y’igihugu ishinzwe gusezerera no gusubiza mu buzima busanzwe ingabo zavuye ku rugerero igaragaza ko kuva mu 2001 kugeza mu Ugushyingo 2016, yakiriye abarwanyi 9,066 bahoze muri FDLR batahutse.


text:
Rwanda / language: Kinyarwanda:
Urakaza Neza
URAKAZA NEZA
UBUZIMA BWAWE NTUBUZONGERA KUBA NKUKO BWARI BUMEZE
BYANDITSWE NA: Sieberen Voordewind
Inshuti yanjyeniki ukeneye?Guta umutwe Ubwoba Kubabara Agahinda Ibibazo Ibikomere Kutaruhuka n'ïbindi byinshi? Ese urarwaye o ngufitiye ubutumwa bwiza mfite bibiliya mumaboko mumaboko yanjye harimo imbaraga ziruta izindi mbaraga kw'ïsi yose n'Ïjambo ry'ïmana.BIBILIYA.
Bibiliya iravuga muri zaburi ngo kandi unyambaze kumunsi wamakuba no kuw'ibyago nzagukiza nawe uzanshimisha (zaburi50-15)
Iri ntabwo ari ihame rya gaturika cyangwa Ihame ry'abarokore (pantekoti)yewe sinihame ry'itorero nisezerano riva k'umwami Imana Imana yavuze ngo nd'Imana ikiza (kuva 15-26) Imbaraga z'Imana zirahari kugukiza ese n'ibyuyumunsi gusa?yego Bibiliya iravuga umjura (satani)azanwa no kwiba kwica kurimbura ariko njyewe Yesu Umwana w'Imana naje kugirango mugire ubuzima bwinshi (yohana10-10)
Ubu n'Ubutumwa bwiza ! Mbazaniye! nshuti zange BIBILIYA iravuga muri Yesaya61-1 ngo umwuka w'Imana ari kuringe ngo mbwirize Abagwaneza ubutumwa bwiza yantumye kuvura abafite imvune mumutima no kumenyesha imbohe ko zibohowe no gukingurira abari munzu z'Imbohe ubutumwa bwiza ni ukubababarira ibyaha byabo byose agakiza indwara zose zaburi103-3.ubutumwa bwiza n'uko Yesu christo ari bugufashe arabishoboye kandi araza kugufasha nukora ibyo Bibiliya ivuga. Soma Bibiliya uyizereremo kandi ukore ibyivuga jyana ibyifuzo byawe kuri Yesu ubuzima bwawe ntibuzasigara nkuko bwari bumeze
Ndavuga ubuzima bwawe ntibuzaguma uko bwaribumeze yewe sanga Yesu bwiriza nanone twara ubuzima bwawe kuri Yesu twarw ibyifuzo byawe kuri Yesu twara akababaro kawe kuri we kuko niwe nzira y'ukuri n'ubugingo
YESU ARASHAKA KUGUKORERA IGITANGAZA
Igitanga n'ikintu kibaho hatabayeho uburyo bw'abantu ibitangaza ntabwo ari ibikorwa by'umugorecyangwa umugabo iki nigihe cyawe kigitangaza aka niko kanya ko kwegara yesu ngo ubone igitangaza cyawe! haleluya ! uriteguye gutwara igitangaza gihambaye?
mureke dusenge mwami yesu mbabarira ibyaha byange byose unyeze n'amaraso yawe ufungure umutima wange kugirango uwinjiremo ,uweze burundu uwuhindure mushya ,unyakire unyakire nk'umwana wawe nkwakire nkumucunguzi wange numukiza warakoze kumpfira kumusaraba ,ugapfa mumwanya wibyaha byange Amen!Bibiliya iravuga muri yohana wambere 1-7Amaraso ya yesu umwana w'Imana niyo atwezaho ibyaha
UBUZIMA BWAWE NTIBUZONGERA KUBA NKUKO BWARI BUMEZE NUGENDANA NA YESU
Yohana wambere1-5.2-4 ,ibyakozwenintumwa26-18.Reka mbasengere isengesho wikongera kureba kumibereho yawe utegereze igitangaza cyawe binyuze mumbaraga z'imanan'izamwukaw era vugizina ry'icyo ukeneye cyose ntiwibagirwe ntakidashoboka kuri abongabo bizera yesu christo umwana w'imana
Muriteguye? nshuti yange shyira ukuboko kumwe kumutima nsenge .o mana mwizina rya yesu christo nzanye n'uyu mugabon'umugore umuhungu cyangwa umukobwa bafite ibyifuzo ndagusabye ndagusabye umukoreho n'imbaraga za mwuka wera kiza uyu muntu ijana kwijana .umukize kuva kumutwe kugeza kubirenge turasengera ibibazo byose ikibazo uko cyaba cyimeze cyose mukorere igitangaza .nshuti yanjye akira gukira mwina rya yesu akira kubohoka kuva mubibazo byawe mwizina rya yesu wakire nimbaraga zamwuka wera akira amavuta akira nonaha mwizina rya yesu kandi ubohorwe Amen nyamara ibicumuro byacu nibyo yacumitiwe yashenjaguriwe gukiranirwa kwacu igihano kiduhesha amahoro cyari kuriwe kandi imibyimba ye niyo adukirisha ntiwibagirwe imana ikomeye kurusha ibibazo byawe .Imana iragukunda
TRANSLATION OF: YOUR LIFE WILL NEVER BE THE SAME
BISEBANUWE NA: Ayienga Amollo from Kenya (a missionary in Rwanda)
SENGERA MINISITERI YA MWENE DATA AYEINAG AMOLLO WU MUMISIYONERI UTURUKA KENYA ARIKO AKORERA MU RWANDA / SENGERA ABANYARWANDA
IMANA IRENZE IBYO WIFUZA
MORE INFORMATION? Please click on the english flag for the english section of this website.


text:
by http://www.ubuzima.info
U Bwongereza kuri uyu wa Kabiri bushobora kuba igihugu cya mbere ku isi kigiye kwemerera abaganga gukora abana mu buryo bita in vitro muri laboratwari (IVF babies) hifashishijwe intanga ziturutse ku babyeyi batatu. Ubu buryo bwateje impaka zikomeye no guhangana hagati y’ababushyigikiye n’ababwamagana.
Abagize inteko ishinga amategeko y’u Bwongereza bari bwige ku kuba bakwemera ko hajya hahuzwa intanga-ngabo n’intanga-ngore z’umugore n’umugabo runaka muri laboratwari, mu gihe abaganga basanze uturemangingo tw’umwe mu babyeyi tutameze neza mu buryo bwatera umwana kuzavukana uburwayi budakira cyangwa ubundi busembwa, bakaba badukosoza ibice bimwe by’intanga z’undi muntu wa gatatu waba wemeye kuzitanga.
Mu gihe bibaye ngombwa ko hakoreshwa intanga z’umuntu wa gatatu mu gukora umwana, byasobanuwe n’impuguke ko akenshi zizajya ziba ari iz’umugore.
Uku kuvugurura itegeko rijyanye n’abana bakorerwa muri laboratwari kwateje impaka ndende mu Bwongereza aho impuguke zirishyigikiye n’izitarishyigikiye zikomeje guterana amagambo.
Mu minota igera kuri 90 kuri uyu wa Kabiri, abagize inteko ishinga amategeko y’u Bwongereza baraza kujya impaka zirangira hemejwe niba ababyeyi babiri gusa ari bo bemerewe gutanga intanga zahuzwa hakorwa umwana, cyangwa se ababyeyi batatu bakaba bakwemererwa guhuriza intanga hamwe hakorwa umwana umwe.
Imiryango mpuzamahanga ikorera mu Bwongereza yandikiye abagize inteko ishinga amategeko babasaba gushyigikira iri tegeko, bavuga ko “riha imiryango icyizere gifatika ku kuba bazabasha kubyara umwana uzabaho afite ubuzima buzira umuze.”


text:
Ubushakashatsi buherutse gukorwa bwasanze ku isi hose mu bana 700 bavuka buri mwaka, umwe ari we ushobora kuvukana iyi ndwara ariko iyo igeze mu birabura ho isya itanzitse
Bivugwa kandi ko mu bana bashobora kuyivukana ari benshi, abahungu nibo bakunze gufatwa nayo kurusha abakobwa
Wakwibaza uti ese ubundi ibibari biterwa n’iki?
Ubushakashatsi bwerekana ko nta gisa n’igitera iyi ndwara kiramenyekana ku isi yose ariko ngo hari bimwe bishobora kongera ibyago byo kubyara umwana ubirwaye nko gukoresha imiti yo kuboneza urubyaro cyane, gufata imiti yoroshya cyangwa ivura igicuri, kurwara indwara zishobora kuba ziterwa na virus mu gihe utwite n’ibindi
Ni ibihe bibazo bishobora guterwa n’uko umwana afite ibibari?
Umwana wavukanye indwara y’ibibari ashobora kugira ibibazo bitandukanye birimo kutumva neza, kutabasha kurya cyangwa kunywa, kutabasha kuvuga neza bitewe no kunanirwa kuvuga inyuguti zimwe na zimwe, kutamera amenyo ahantu hari ibibari ndetse no kutisanzura mu bandi kubera icyo kibazo aba adashobora gupfa kubonana abandi bana
Mbese indwara y’ibibari ishobora gukira burundu?
Imwe mu miryango ifite abana bavukanye iyi ndwara bibwira ko idashobora gukira bityo ntibagerageze no kujyana ababo kwa muganga ngo harebwe icyakorwa, ariko mu by'ukuri indwara y’ibibari irakira kandi burundu mu gihe umwana yakurikiranwe hakiri kare, ni ukuvuga mu gihe nibura afite amezi atandatu avutse ashobora gukurikiranwa akabagwa agakira neza ku buryo nta pfunwe ashobora kugira mu bandi
Ku babyeyi bafata imiti iboneza urubyaro, ni byiza kujya kwa muganga hakiri kare mu gihe wamenye ko wasamye, ibyo bizabafasha kuguhindurira imiti mu rwego rwo kugirango utazabyara umwana ufite indwara y’ibibari
Src: healthline.com


text:
Ni abaturage batuye mu murenge wa Butare, mu Karere ka Rusizi ahazwi nk’Inyabitimbo, bavuga ko kuba batagira ingobyi y’ababyeyi ( ambulance) ari ikibazo kibahangayikishije.
Aba baturage bavuga ko ikikibazo gituma ababyeyi benshi bituma babyarira mu nzira abandi bagakuramo inda.
Umwe mu baganiriye na www.rwandadailynews.com yagize ati:” Twebwe dukeneye ambilansi kuko haba igihe bahamagaye imodoka ikagera hano itinze ababyeyi benshi bagakubita ibihwereye (abana bavutse bapfuye). Mbere igihe mbiransi yari i Nyabitimbo nta kibazo cyahabaga. Ariko ubu ijya kuva i Mibirizi itinze bigateza ibibazo. Bahora batubwira ngo izaza, izaza, ariko ntiturayibona.”
Mugenzi we nawe ati:” Kuri ubu ababyeyi babyarira mu ngo kuko babona ari ukuza kwarama hano iminsi kandi guhora bangemurira buri munsi birahenze. Ikiza ni uko badufasha tukaba tuyifitiye hano.”
Aba baturage bavuga ko ngo bagiye basezeranywa ko bazahabwa indi modoka itwara abarwayi (imbangukiragutabara) ariko ngo amaso ahera mu kirere.
Harerimana Frederic,umuyobozi w’akarere ka Rusizi avuga ko iki ikibazo bakizi,ndetse agatanga ikizere ko gikemuka vuba kuko ngo imbangukiragutabara aba baturage bahoranye yajyanywe mu igaraje kandi ko ubu iri mu isuzumwa.
Ati:”Icyo kibazo turakizi niyo mpamvu ambilanse twayivanyeyo tugirango ize isuzumwe. Iri hano hafi yo kuri CIMERWA niho iri gukorerwa, hari ibyo batari bashoboye gukora, ibiri kuganirwaho ni uburyo ki, indi garaji yaza kubikorera hano kugirango tubashe gutanga igisubizo kihuse kuri iki kibazo.”
Ubu buyobozi bw’akarere ka Rusizi ntabwo butangaza igihe iki kibazo cy’aba baturage kizakemukira, ahubwo muri iki gihe bari gukoresha imbangukiragutabara iturutse ku ku bitaro bya Mibirizi ikintu abaturage bagaragaza ko gikunze kubagiraho ingaruka kuko ibageraho itinze.
Ubusanzwe abaturage bakunze kumvikana bavuga ko barangaranwa n’abaganaga bikabaviramo kubura ubuzima bwabo cyangwa ubw’abana batwite.
Kuba aba baturage nabo batabona imbangukiragutabara vuba mu gihe bayikeneye, biri mubishora gutera kubura ubuzima bwa bamwe mu babyeyi nyamara mu gihe uRwanda rwihaye intego yo kugabanya umubare w’abana bapfa bavuka cyangwa se umubare w’ababyeyi bapfa babyara.
rukundo@rwandadailynews.com


text:
Kuri uyu wa gatatu, tariki ya 29 Werurwe 2017, mu murenge wa Kinyinya muri Gasabo, nibwo abasore babiri bashyikirijwe inzu yubakiwe nyakwigendera umubyeyi ubabyara Mukamusonera Adèle, inzu yubatswe muri gahunda ya Airtel yise "Airtel Touching Lives".
Dushimimana Gilbert w’imyaka 23 na Habaguhirwa Jean d’Amour w’imyaka 30 bari batuye kuri Mont Kigali, bivugiye ko bari batunzwe no kubunza inkwi no kuvomera rubanda. Batangaje ko ubu basazwe n’ibyishimo.
Dushimimana Gilbert yagize ati "Ni ibyishimo birenze kuba Airtel yahiguye umuhigo wayo. Ni ibintu tutakekaga ko bizashoboka kuko mama yari amaze gupfa twumvaga ko birangiye itazaboneka"
Aba basore banejejwe bikomeye n’igikorwa cya Airtel Rwanda
Babajijwe ibyo kugurisha inzu bahawe na Airtel mu izina rya nyina, basubije ko bidashoboka, Dushimimana ati "Ni ikosa rikomeye kuko nta gaciro twaba tumuhesheje mama wacu"
Habaguhirwa Jean d’Amour, ari nawe mukuru, kuri ubu akaba akorera muri Uganda, yavuze ko bazareba niba bayikodesha amafaranga avuyemo akabafasha gukomeza amasomo no kwiteza imbere cyangwa bakubakamo indi nzu ngo dore ko bombi bakuze bityo bakwiye kwagura umuryango.
Iyi nzu igezweho bayihawe muri gahunda ya Airtel Touching Lives
Mwiririza Jeanne ni umuhuzabikorwa w’Ishyirahamwe Tubahumurize, ari naryo ryamenyekanishije nyakwigendera ngo yubakirwe. Madame Mwiririza yasobanuye uko yaganiye na Mukamusonera.
Ati "Adèle wacitse ku icumu rya jenoside yakorewe Abatutsi muri mata 1994, yafashwe ku ngufu n’abantu atamenya umubare kugeza ubwo hifashishijwe utwana duto ngo natwo tumuhohotere. Yandujwe virusi itera SIDA, yatawe mu musarane, yari afite inkovu kugeza ubwo yabaye nk’uwapfuye."
Akiriho, Mukamusonera yabwiye ubuyobozi bwa Airtel ati "Gutega bampa biragatsindwa, ariko uri iwawe ntubura uko ubaho. Wagerageza"
Nyuma y’aho mu Ugushyingo 2016, Ku myaka 50, Mukamusonera Adèle yitabye Imana, abasore babiri yasize babanaga na nyirakuru ubyara nyina ari we Mukawera Marie.
Bibaniraga na nyirakuru Mukawera
Gahunda ya "Airtel Touching Lives" ni gahunda ya Airtel igamije gukora bifatika ku buzima bw’abantu bugarijwe n’ibibazo kugeza babyigobotoyemo ndetse bakiteza imbere.
Iragena Theophile


text:
ADEPR Kageyo: 15 Bakiriye agakiza mu giterane cyarimo Korali Peniel y’I Kabarondo hanaboneka 1,150,000 yo kubaka urusengero
Kuri iki cyumweru dusoje tariki ya 15 ukwakira 2017 nibwo korali Peniel ikorera umurimo w’Imana muri Paroisse ya Kabarondo, umudugudu w’Ishimwe ho mu itorero rya ADEPR ry’akarere ka kayonza yari mu giterane cy’ivugabutumwa cyamaze umunsi umwe kuri Paruwasi ya Kageyo, aho abagera kuri 15 bakijijwe ndetse bakaba barakoze ubwitange bwo kubaka urusengero bugera kuri 1,100,000 Frw.
Itorero rya ADEPR Kageyo riherereye mu ntara y’uburasirazuba, akarere ka Kayonza ku birometero bicye uvuye kuri kuri Parc y’akagera, ni Paruwasi igizwe n’imidugudu ine ariyo Kageyo, Nyankora, matinza na kiyanja igizwe kandi n’ibyumba by’amasengesho bitatu aribyo Kigarama, Gisunzu na Ndago, ikaba isengerwa mo n’aba Kristo ahanini biganjemo abanyarwanda bakuwe Tanzaniya. Nk’uko Rev Pastor KAGORORA Garcan umushumba wa Paruwasi ya kageyo yabitangarije agakiza.org, bari bateguye igiterane cy’ivugabutumwa gisanzwe, kigamije kuzana abantu kuri Yesu no guhembura imitima y’abanyetorero, ariko mu iteraniro hagati niho Imana yakoresheje abaje mu giterane batangiza iki gikorwa cy’ubwitange cyaje kuvamo agera kuri 1,100,000 Frw
Kagorora akaba yakomeje ashima Imana ndetse avuga ko ari umugisha bagize kubw’ayo mafaranga kuko inyubako y’urusengero igeze aho ikeneye ubushobozi bwinshi kugirango yuzure kandi bakaba nta wundi muterankunga bafite uretse abanyetorero, akaba yaboneyeho gushimira uruhare rw’aba kristo ba Paruwasi ayoboye ndetse n’abantu bitanga bakaza gukora ivugabutumwa mu byaro, anasaba buri mu kristo wese kuba mu buzima bw’ivugabutumwa kuko buri wese umureba aba amwigiraho byinshi.
Aha ni mu rusengero batangiye kubaka
Ku rundi ruhande kandi Ev. Frederic Cesar Numviyumukiza Umuyobozi w’umudugudu w’Ishimwe wari waje ayoboye itsinda ririmo Korali Peniel yadutangarije ko iri vugabutumwa bakoze riri muyo batangiye, y’uko abaririmbyi bayoboye bazajya bakora ivugabutumwa ryo hanze nibura rimwe mu mezi atatu, kuko usanga mu nsengero hazamo abasanzwe bakijijwe ariko iyo ari hanze ngo buri wese aza yisanga, Uretse Korali Peniel, iki giterane cyanitabiriwe na Korale Siyoni, abihanganye na Shekemu zo kuri uyu mudugudu zikunze kwihuza zigakora Korali imwe yitwa Imbaraga. Muri iki giterane Peniel ikaba yaranatanze impano ku mushumba wa Paruwasi ya Kageyo
Aba ni Rev Pastor Kagorora Garcan ( wambaye Costume) na Pierre Vincent HABIYAKARE umuyobozi wa Korali Peniel
Iyo ni Korali Imbaraga yo ku mudugudu wa Kageyo
Bageneye itorero n’umushumba impano z’urwibutso